text:
Vêso presint chês machinis cjoltis gnovis di steche, forsit cuntun tic di premure di masse, cence badâ ae cualitât al optional par brie di metile subit in strade? Machine dal sigûr cuntun motôr lusint ma cun chel difietut di fabricazion che ti fâs simpri danâ. Bon, pensait cumò a cheste machine che e finìs plan plan tal pantan, e frache che ti frache il pedâl dal aceleradôr, no si rive mai a fâle saltâ fûr dal dut di cheste poce. Cemût mai chest pinsîr? Parcè che forsit al è il plui azecât par contâ la Darte in dì di vuè. Une des storichis localitâts turistichis di dut il Friûl-VJ e di cheste bande de Italie di un pâr di agns e à pierdût il so incjant, il so riclam e pûr vint provât a sburtâ in plui direzions e continue a barbotâ e a çuetâ.
In principi dai agns 2000 a son partîts diviers cantîrs pe sistemazione e l’ampliament di chel che al è simpri stât e simpri al sarà il cûr dal paîs, sei a dî il stabiliment termâl e la famose “Aghe pudie”, cognossude za dai timps dai Romans.
Investiments pesants, diviers milions di euros, rivâts in grande part de Union Europeane che a àn permetût di sistemâ – cun grandissime fadie pai diviers problemis intassâts un sore chel altri – pissinis, centri di benstâ, locâi pes riabilitazions e si spere, dentri de fin dal an, di rivâ a completâ il “Palaç des Aghis” cui bagns turcs, saunis e zone relax. Dal 2013 po dopo si è rivâts ancje a comedâ il discors de gestion dal stabiliment, che e à cambiât une maree di gjestôrs cu la conseguence di no podê programâ cun creance ativitâts e promozion.
No dome lis termis a àn caraterizât la trasformazion dal paîs di Carducci, e il riferiment al va al maiestôs implant di teleriscjaldament costruît abàs dal paîs, un dai plui grancj de Regjon e pensât par brusâ sterps e scarts de lavorazion dal len che a coventin a produsi energjie termiche a servizi dal riscjaldament di albiercs, cjasis e edificis publics di Darte. Ancje chi come pal discors des Termis, idee utile e biele ma forsit mâl calibrade, tant che dome chest an, simpri a fadie, si è rivâts a fâlu funzionâ come Dio comande.
No stin a dismenteasi dal gloriôs Hotel Savoia, ristruturât in lunc e in larc par fâlu diventâ il “top” de Cjargne e invezit si sta incjemò cirint une anime pie che lu cjapi in gestion.
Viodêso duncje che cheste machine lis à provadis dutis par rivâ a stâi daûr a localitâs turistichis di prime fasse, come chês dal Trentin o dal Tirôl dal Sud. Ce che al mancje però, e lu vin za dit e scrit chi su la Patrie un pâr di mês indaûr, al è il mani. Sei a dî la politiche turistiche pal teritori e i oms che a stan daûr di cheste. Un resonament che al vâl par dute la mont da Regjon e no dome.
Cemût mai si domandin ducj, che a Vilac si fas la code par jentrâ tes termis di Warmbad? Cemût mai che di là dal Pas di Mont di Crôs si fâs la code par jentrâ tal Aquarena di Kotchack-Mauthen?
E cemût mai che aes termis di Darte no si rive a imbrocjâ i stes numars?
Forsit parce che no si rive a percepî par timp che la ofierte di cui che al cîr il relax, lis curis termâls, il bonstâ si è une vore modificade tai ultims agns e al tocje cori un grum e vê un grum di fantasie par stâ daûr a chestis esigjenzis. No podìn insome pensâ di continuâ a stâ in pîts cu la copiute di pensionâts che a rivin sù a fâsi une, dos o trê setemanis di vacance e vonde, o pûr cul Udin che al ven in ritîr dôs setemanis. Dal sigûr ancje lôr a fasin ben e a puartin bêçs, guai a spudâi sore. Ma ce che si vûl dî al è che a coventin numars, competizion, imagjinazion.
Par esempi une bielissime iniziative screade l’an passât a Darte – e che si ripetarà ancje chest Istât – e je chê dal “Soggiorno dei Poeti”, ven a dî la aministrazion comunâl, in acuardi cui albergadôrs, e à decidût di invidâ atôrs, scritôrs, musiciscj, poetis, artiscj emergjents di dute Italie che si esibissin pal public a gratis, vint indaûr la ospitalitât complete. Altre biele idee e je chê di un pâr di ristoradôrs che a àn pensât di lanciâ rapuarts di scambi gastronomics cu la Emilie, tal segn simpri di Giosuè Carducci. Po dopo altre novitât lis Setemanis a Cjaval, promovudis li dal Randis Ranch pai frututs, dulà che si ur insegne a stâ su la bestrie ma ancje a vivi ta nature. Bogns propuesits a ‘nd è, e mancje cumò une buine sgasade. ❚
David Zanirato
Darte, la impantanade............
Vêso presint chês machinis cjoltis gnovis di steche, forsit cuntun tic di premure di masse, cence badâ ae cualitât al optional par brie di metile subit in strade? Machine dal sigûr cuntun motôr lusint ma cun chel difietut di fabricazion che ti fâs simpri danâ. Bon, pensait cumò a cheste machine che e finìs plan plan tal pantan, e frache che ti frache il pedâl dal aceleradôr, no si rive mai a fâle saltâ fûr dal dut di cheste poce. Cemût mai chest pinsîr? Parcè che forsit al è il plui azecât par contâ la Darte in dì di vuè. Une des storichis localitâts turistichis di dut il Friûl-VJ e di cheste bande de Italie di un pâr di agns e à pierdût il so incjant, il so riclam e pûr vint provât a sburtâ in plui direzions e continue a barbotâ e a çuetâ.


c: text/html

text:
Glemone
Glemone al è un comun tal Alt Friûl, che al dì di vuê al fâs part de provincie di Udin e al à 11.040 abitants.
GjeografieModifiche
Contornade di monts, boscs e culinis, la citadine e jè situade ai pîs dai Monts Cjampon e Glemine, in tun toc di Friûl unic pe' sôs bielecis di nature, di storie e di int. A Glemone a vivin pôc sù pôc jù 11.200 abitants int'une aree totâl di 56,21 chilometros cuadrâts. Il paîs al fâs part di une aree gjiegrafiche, ca comprent tal'atri ancje i comuns di Dartigne, Bordan, Buje, Montenars, Osôf, Trasaghis e Vençon.
StorieModifiche
Di Glemone si sint fevelà pe prime volte inte Historia Longobardorum di Pauli Diacono come un dai paîs là che il cjiscjel, tal 611, al fo fortificât dai Longobarts cuintri i atacs dai Avârs. Il paîs al è di origjin preromaniche e al'à vût la sô massime floridure intôr dai secui XIII e XVI, cuan'che Glemone e passà sot la protezion di Aquilee. Tal 1976 Glemone 'e je deventade purtrop famose pal taramot che, ancje se al à tirât jù dut il paîs no l'à tirât jù il spirt de int che cun fuarce e coragjo si è tirade su lis mans e 'e à tornât a fâ su il paîs plui biel di prime, cun t'un rinovament di plante fûr e il rispiet dai spazis urbans e dai elements architetonics plui significants. Un ristaur cussienciôs al'à permetût la recuperazion de catedrâl (esempli impuartant di architeture gotiche) e dal municipi, palač dal XVI secul. Par chéstis resons Glemone je doventade il simbul de rinašince dal Friûl dal dopo taramot.

robotstxt: allowed

filter: keep


text:
Se no fos une gnove dimostrazion di ce che al conte Udin denant des sieltis de zonte regjonâl, o sarès une vore content parcè che no son rivâts i bêçs al Comun pai progjets su la prime vuere mondiâl. O disarai di plui: par une volte no cjacararai mâl dai triestins. No jentri tes propuestis che la comission culturâl citadine e veve fat, no mi interesse plui di tant, ancje se mi someavin, par dîle dute, tiradis sù tal ultin e cence tante fadie. Se si ves volût jentrâ, ancje cuntune vision ideologjiche sul argoment, tantis a podevin jessi lis oportunitâts. O crôt che invezit la ideologjie di çampe e vedi zuiât une matane al Comun, cu la ricercje di alc che nol lave te celebrazion, ma i zirave tor ator.
Une sielte a metât, duncje.
E je stade la dimostrazion clare e nete di ce che si veve dit noaltris sul imprin: la çampe no varès vût il spirt di frontâ la cuistion se no dome in non di un gjeneric pacifisim.
O ai une propueste pal Assessôr ae culture Pirone, responsabil de comission: Cjâr Assessor, pe fin dal an, ti metìn a disposizion, gratis, ducj i articui de Cuintristorie curade dal professôr Agnul Floramo, publicâts su chest gjornâl. No crôt che nissune comission regjonâl a podedi dubitâ de cualitât e professionalitât dal autôr. Noaltris ti din i tescj e il Comun al publiche un libri di mandâ a ducj i students des superiôrs in citât. Pocje spese, tant jutori a fâ clarece e no retoriche tal cjâf dai zovins.
Dome une condizion: il titul al à di restâ il nestri “1914-2014 il centenari des bausiis e de vergogne”. ❚
✒ L’om di Buri
Une propueste pal assessôr Pirone su la memorie de Prime Guere Mondiâl............
Se no fos une gnove dimostrazion di ce che al conte Udin denant des sieltis de zonte regjonâl, o sarès une vore content parcè che no son rivâts i bêçs al Comun pai progjets su la prime vuere mondiâl. O disarai di plui: par une volte no cjacararai mâl dai triestins. No jentri tes propuestis che la comission culturâl citadine e veve fat, no mi interesse plui di tant, ancje se mi someavin, par dîle dute, tiradis sù tal ultin e cence tante fadie. Se si ves volût jentrâ, ancje cuntune vision ideologjiche sul argoment, tantis a podevin jessi lis oportunitâts. O crôt che invezit la ideologjie di çampe e vedi zuiât une matane al Comun, cu la ricercje di alc che nol lave te celebrazion, ma i zirave tor ator.


text:
Distret
La peraule distret (dal latín medievâl districtus) e ven dal "marcâ un teritori o une popolazion" e e definis une forme di aministrazion locâl in plui cjamps. La motivazion de esistence dai distrets e je solitamentri che chestis entitâts a distribuissin miôr i servizis.
Il distret intal mont[cambie | modifiche il codiç]
Il distret al è une maniere di dividi il teritori par une bisugne di aministrâ miôr. Tai paîs dal mont a son difarentis lis cuantitâts di teritori e di int che stan sot di un distret:
- Austrie: è je dividude in 84 distrets politics (tod. Bezirke) e in 15 citâts cun autonomie (tod.Statutarstädte).
- Costarica: il distret e je une division aministrative dal cjanton, che al è une division de province.
- Gjermanie: i Landkreise.
- Stâts Unîts: il distret de Columbie al è l'ent che al guvierne la capitâl.
- Svuizare: e je dividude in cjantons, che a son ulteriormentri dividûts in distrets.
- Ream Unît: il distret al è adimplen une entitât governative a nivel locâl.
Il distret in Italie[cambie | modifiche il codiç]
In Italie al si favele di:
- distret industriâl - cuant che intune zone a son plui aziendis coordenadis o par la produzion o pai serviziis.
- distret eletorâl - cuant che al si divît il paîs in distrets par vie di organizâ lis elezions; chest al è un distret ancje inte organizazion dal sisteme judiziari.
- distret intal sens di organizazion dal sisteme regjonâl de Protezion Civîl (par esempli: "Distret Val Natisone").
- distret militâr - là che ducj i mascjos fin a chei nassûts tal 1987 a levin fâ la visite par lâ soldâts.
- talis Regjons - e ven clamade "distret" la maniere de organizazion sanitarie locâl.


text:
Il Tsunami democratic catalan che no si ferme e la situazion che e salte fûr des elezions politichis dai 10 di Novembar che e je sù par jù compagne di chê prime dal vôt. In cualsisedi maniere ce che al nas intal Ream di Spagne al va dilunc a jessi di grant interès.
Al è passât za un pôc di timp de sentence dal Tribunâl Suprem dal Ream di Spagne cuintri dai ativiscj e dai politics catalans arestâts dopo dal referendum pe autodeterminazion dal 1n di Otubar dal 2017, ma la reazion popolâr denant di chês condanis pesantis e je ancjemò in plene, cun formis di proteste e di mobilitazion ancje eclatantis, tant che i blocs de autostrade sul confin cul Stât francês.
Plui in gjenerâl, ce che al salte fûr e je la crisi de politiche e de democrazie, tal Stât Spagnûl e no dome culì. Cun di plui, tal câs specific, si palesin dutis lis contradizions e lis robis che no jerin pardabon stadis metudis a puest intal passaç dal franchisim al gnûf ordenament, cuarante agns indaûr.
Lu confermin il câs des gnovis elezions politichis (lis cuartis in cuatri agns) fatis cualchi setemane indaûr, ce che al à puartât ai 10 di Novembar e ce che al è daûr a vignî fûr tes ultimis setemanis. Vie pai mês passâts, dopo des elezions di Avrîl, il leader socialist e premier cence maiorance, Pedro Sanchez, al à brigât par che il so partît al fos al guvier di bessôl cu la poie esterne o de drete liberâl nazionaliste di Ciutadanos (C’s) o de çampe di Unidas Podemos (UP) o magari di dutis dôs, ma il risultât ae fin al è stât chel di tornâ aes urnis. Probabilmentri, però, l’intindiment di Pedro “il biel” al jere propit chel: tornâ a votâ cun chê di infuartî il so partît, indebilî i siei potenziâi “sostignidôrs esternis” e obleâ cualchidun di lôr, di ca o di là, a poiâlu cence jentrâ intune coalizion di guvier.
Fat il scrutini – ma la robe e someave clare za vie pe campagne eletorâl – si pues dî che a Sanchez i à lade strucje: il PSOE al reste il prin partît dal Stât spagnûl in tiermins relatîfs ma al va indaûr par numar di vôts e di sentis intal parlament e in gjenerâl (se si calcolin ancje UP e la gnove formazion di Mas Pais) il centriçampe spagnûl al piert percentuâls e elets, intant che intal schiriament di drete il Partido Popular (PP), che al veve cjapât un biel patafon inte Vierte, al à recupare a dam dai C’s, che a cjapin une petenade mostre, lassant la plui part dai consens ae drete estreme neofranchiste di Vox, che e rive al 15% e a 52 seçs.
In cheste suaze lis nazionalitâts storichis a mantegnin e salacor a infuartissin la lôr alteritât, ancje sul plan politic. Tal Paîs Basc i nazionaliscj centriscj dal AEJ-PNV a vuadagnin alc e a mantegnin lis lôr sentis intant che chei progressiscj di EH Bildu a rivin ancje a passâ di cuatri a cinc deputâts, intant che in Galizie i progressiscj dal Bloc Nazionalist Galizian (BNG) a tornin intes Cortes cuntun lôr rapresentant e soredut ni di une bande ni di chê altre no vegnin elets candidâts di Vox. Doi di chei, impen, a vegnin elets ancje in Catalogne, in graciis de trasfusion dai vôts dai C’s, là che la situazion tal complès e reste chê, une vore polarizade, cun ERC (partît indipendentist di centriçampe) che al reste la fuarce plui votade, ancje se al piert doi seçs di 15 a 13, cul centridrete catalanist di JxC che al vuadagne vôts e al concuiste une sente in plui (cumò a son vot) e cu la çampe alternative de CUP che e scree la sô partecipazion aes politichis spagnolis cun doi deputâts.
A Madrid al somee che PSOE e UP a vedin chê di dâsi dongje intun guvier di coalizion, però a àn di cjatâ almancul i vôts par tacâ. Viodarìn ce che al nas, ma par sigûr – se al sarà – nol sarà un guvier progressist. ❚
Marco Stolfo


text:
Tre voltis sant10 di Fevrâr 2007
Se ogni clamade e je un moment impuartant inte vite di une persone, inmagjinâsi trop grande che je stade pal profete Isaie, il princip dai profetis, e pe storie de salvece, vadì ducj nô, la sô clamade. Le conte lui in persone, cun tant di riferiment storic, par dî che no si trate di une fantasie, ma di un moment fondamentâl, straordenari, iripetibil. Al jere lan de muart dal re Ozie, che i storics lu metin fra il 742 e il 738 prime di Crist. Il profete al viôt il Signôr suntune sente alte e metude in alt e i ôrs dal so mant a cuviergevin il templi. Sore di lui a jerin serafins: ognidun di lôr al veve sîs alis; cun dôs si taponavin la muse, cun dôs si taponavin i pîts e cun dôs a svualavin. E un i berlave a di chel altri: Sant, sant, sant al è il Signôr des schiriis, dute la tiere e je incolme de sô glorie (Is 6, 2-3).
Cheste pagjine cussi plene di incjant e di misteri e je jentrade a plen dirit tes celebrazions dai cristians, tant di orient che di ocident, catolics, protestants e ortodos. No nd è liturgjie che no vedi dentri, tal cûr de celebrazion e prime dal grant misteri de consacrazion, il so Sanctus. No nd è musicist che nol vedi tentât, intingint il so penâl te sô fede, te sô religjositât, te sô sensibilitât, di tradusi in notis umanis il cjant dai serafins. Se o volês cjatâ la flôr de flôr de musiche, o vês di scoltâ il Sanctus, cun in teste Bach e Mozart, ma ancje lis melodiis orientâls no restin indaûr. In tancj agns che o dîs messe, no ai mai dit un Sanctus, ma simpri cjantât, par rispiet a ce che si dîs tal prefazi: cànimus cantiamo – o cjantìn la tô glorie
Ce vuelial dî chel Sant ripetût trê voltis e duncje puartât al infinît? O soi un vier de tiere e no mi permetarès mai di dî robis che no sai, ma mi sfuarci instes di cjatâ fûr un alc di mi judi. O partis de peraule greche, àghios. Cui lu fâs vignî di une lidrîs che si riferis a vê pôre, temê, par meti in lûs la riverence, il rispiet che o vin di vê par dut ce che al rivuarde la divinitât. Nol mancje chel che al preferis rifâsi a un forme privative, negative, cence tiere, no de tiere. In chest câs Diu al sarès il no matereâl, il no corporâl e duncje chel che nol è sogjet al timp, a lis limitazions, al consumâsi, al murî. Doprant simpri peraulis negativis parcè che al è plui facil dî ce che nol è e al è impussibil dî ce chal è, Diu al è duncje linfinît, linefabil, lindicibil, lincomprensibil, lincorutibil, linvisibil, linudibil. Dut ce che nô o podaressin pensâ o dî di lui, lui nol è. O, come che a preferissin i todescs, al è il Ganz Anders, il completamentri Difarent, la Sorprese infinide.
Dut chest al ven rafigurât une vore ben dai serafins e des lôr alis. Dôs par svualâ, dôs par taponâsi i vôi par riverence e dôs par taponâsi i pîts par decence. Une buine lezion par nô, che fevelìn di Diu e proposit e a sproposit, che o savin dut dal so mût di vivi, di pensâ, di volê. Che lu tirìn fûr ogni moment a conferme des nestris ideis o ideologjis o fantasiis o manìis. Si à fevelât dal tasê di Diu. Cuant si tacaraial a fevelâ e a meti in pratiche il tasê su Diu? A partî dal pape fint al ultim capelan chal monte sul pulpit a spiegâ ce che nissun sa e capìs? Denant di lui, ogni lavri al è sporc e dome il fûc de sô gracie o la soference fisiche e morâl a puedin smondeânus in mût di podêi fevelâ. Tornìn a tirâ fûr il timôr di Diu dai nestris viei, che no tentavin mai di comprâ il Supremo, ma che a disevin convints e serens: Il Signôr al sa ce chal fâs. Al sarà ce che Diu orà.


text:
PIERANTONI BELINE, PREDI E INTELETUÂL FURLAN – Memoreazion de vite e des oparis17 di Mai 2008
UNIVERSITÂT DAL FRIÛL – FACOLTÂT DI SIENCIS DE FORMAZION
in colaborazion cun
GLESIE FURLANE
La divulgazion culturâl e linguistiche realizade a mieç di une largje opare leterarie, massime il test biblic voltât par furlan, e la ativitât di insegnat che al à intuît il valôr di une scuele in armonie cul teritori a àn motivât la propuete di conferî la lauree onoris causa a Pierantoni Beline. A un an de sô muart, la cunvigne e intint meti in lûs cierts aspiets che a rivuardin la figure dal predi e dal inteletuâl furlan e cun di plui il so impegn inte societât civîl e religjose dal Friûl.
Joibe, ai 22 di Mai 2008, aes 9,30 inte Sale des Cunvignis di Palaç Antonini vie Petracco 8, a Udin
Salût dal Preside de facoltât Franco Fabbro
Roberto Dapit – Parcè une lauree honoris causa a Pierantoni Beline
Remo Cacitti – De Plêf a la paroikia: l’itinerari cristian di pre Antoni Beline
Rinaldo Fabris – Pa peraule di Diu inte lenghe dai oms
Federico Rossi – Autonomie: percors di libertât
Interviste a Pierantoni Beline (videoproiezion)
Coordinât di
Roberto Bertossi
Roberto Dapit
Franco Fabbro


text:
Descrizione documento
Il puint dai fruz scrit di Max Bolliger, inlustrât di Štěpàn Zavrřel e voltât par furlan di Lucio Peressi (Societât Filologjiche Furlane e Circolo Culturale Menocchio, 1992).
Un flum che al unìs, che al conte tantis storiis e, soredut, che al puarte la pâs.
Un flum che al devente protagonist di une storie semplice e plene di significâts pai plui piçui e pai grancj!
Gian Luca Valoppi e Michele Zamparini dal "Teatro Positivo" nus àn mandât une prove fate a la fin dal 2017 pal spetacul fat par FRUTS!, il nestri festival de leterature pe infanzie in lenghe furlane.
Gjoldìnsile insiemi e fasìnsi cuatri ridadis che al fâs ben al sisteme imunitari!


text:
Lis gnovis dal Cirf
La Fieste de Patrie inte Universitât dal Friûl. Cine furlan, atestâts di frecuence e resonaments su lenghe, storie, atualitât e avignî
L'event inmaneât dal Cirf ai 4 di Avrîl stâts al mantignût lis promessis de vilie. E je stade une biele ocasion par dâsi dongje, par memoreâ cun cussience la Fieste de Patrie dal Friûl, par consegnâ ai corsiscj i atestâts di partecipazion ai cors di lenghe furlane inmaneâts dal Cirf intai agns 2020 e 2021, par cjalâ sul schermi grant il cine di Massimo Garlatti-Costa "Predis. La nazione negata" e par fâ cualchi resonament in cont de storie, de atualitât e de produzion culturâl e artistiche in lenghe furlane.
L'apontament, che si à davuelt inte Aule 3 (Sale Strassoldo) dal Pôl Economic-Juridic dal Ateneu (Vie Tomadini 30, Udin), al è stât introdusût dal diretôr dal Cirf, Enrico Peterlunger, e dai intervents di salût de assessore pe istruzion dal Comun di Udin, Elisabetta Marioni, dal president de ARLeF, Eros Cisilino, e di pre Romano Michelotti, Flavio Pressacco e geremia Gomboso, presidents des associazions Glesie Furlane, Gilberto Pressacco e Istitût Ladin-Furlan Pre Checo Placerean.
Il cûr dal incuintri e je stade la proiezion di “Predis. La nazione negata”, ildocumentari che al conte la storie e lis ideis di pre Josef Marchet, pre Checo Placerean e pre Antoni Beline, trê predis che dilunc vie dal Nûfcent a àn dedicât la lôr vite al Friûl e ae sô int, cul studiâ e cul insegnâ la sô storie, cul promovi la sô lenghe e la sô culture e, soredut, cuntun impegn cussient e costant a pro dal ricognossiment di lenghe, identitât e e dirits.
La vision dal cine - une opare che e colpìs i voi, il cûr e il cerviel di ducj chei che lu cjalin - e je stade compagnade di un dialic cul so autôr, puartât indenant di Marco Stolfo, colaboradôr dal Cirf e docent a contrat di Storie contemporanie e des comunicazions di masse intal Cors di lauree in Relazions publichis de Universitât di Udin, che al à tocjât i contignûts dal cine e di chês altris oparis di Garlatti-Costa e po la sô esperience di regjist e produtôr, disvilupade jenfri Friûl, Italie, Ingletiere e Gales.
In conclusion e je stade fate la consegne dai atestâts ai arlêfs dai cors di lenghe furlane inmaneâts dal Cirf vie pai agns 2020 e 2021, che a àn podût jessi presints pe ocasion.


text:
Il Teatri Stabil Furlan (Tsf) no si è mai fermât e cumò al batie la seconde stagjon teatrâl che si davuelzarà dal mês di Otubar 2022 a chel di Març 2023 par un totâl di sîs apontaments di teatri in furlan. Diviersis lis novitâts, tacant de prime: «La cjase e reste simpri il Teatri Giovanni Da Udine, ma i spetacui a saran presentâts ancje in altris sedis de citât, taiadis su misure pai events in program: il zardin Morpurgo, il Teatri Palamostre, il Teatri Sant Zorç» nus dîs il diretôr artistic Massimo Somaglino che al continue: «L’aventure e va indevant tirant dongje il public in spazis che a facilitin la creazion dal dialic fra i atôrs e la comunitât dai spetatôrs, che si dan adun par gjoldi dal sun antîc e poetic de lenghe de int furlane». Un teatri duncje che si slargje simpri di plui, e che dilunc dal Istât al à tocjât la Cjargne, il Friûl di Mieç e chel de Basse, di ca e di là da la aghe, fintremai a Lignan, proponint spetacui di “lûc specific” come che si dîs, taiâts in funzion dai spazis di acet. “La Cjase. lagrimis di aiar e soreli”, la prime produzion, e zire benon cun tantis replichis; “Lis Pantianis e la machine dal timp”, pensât pai plui piçui, ancje. Daspò a son stadis leturis senichis, e rapresentazions di “Rosada!” – screât a Mittelfest –domandadis in altris contescj dilunc dal Atom e dal Invier.
◆ E sore dal avanzament di un teatri professionâl viert a un public larc, si prepare il licôf de seconde stagjon teatrâl dal Tsf che, pe sô posizion, al cjape a prestit lis peraulis dal regjist britanic Peter Brook: «Il teatri nol à categoriis, ma al sta daûr ae vite. Al à dome il pont di partence, e nol è nuie altri pardabon di fonde. Il teatri al è la vite».
◆ Sîs rapresentazions, cun trê leadis a Pier Paolo Pasolini tal an che al segne i siei cent de nassite, daûr di une retrospetive no scontade ma inmagante, resonade, di cjâf e sintiment.
◆ Si intitule “La Morteane” la prime, che e va in sene tal Zardin Morpurgo di Udin in Otubar, spetacul che al nas di un test pierdût dal poete di Cjasarse. Dome une part e je restade, chê dal “fantat” che al incuintre cuatri personaçs: il Diaul, L’Agnulut e il Muart, che a saran in sene cun musiche e coreografie. Une idee iluminante di Somaglino che nol à volût zontâ nuie di scrit o di dit, pluitost di fat, midiant dai sunôrs di un insiemi musicâl condusût di Mirko Cisilino, e cui moviments dai danzadôrs de compagnie Arearea.
“Se vivrò dovrò pur tornare” al è il titul dal secont spetacul, programât in Novembar tal Teatri Giovanni Da Udine cu la dramaturgjie di Lisa Moras, Carlo Tolazzi e Tarcisio Mizzau, la regjie di Massimo Somaglino, lis musichis origjinâls di Renato Miani, lis senis di Claudio Mezzelani e cun, sul palc, Carla Manzon, Alessandro Maione, Serena Di Blasio e Giulia Cosolo. Une produzion dal Tsf insiemi cu la Somsi di Pordenon. Un spetacul par furlan e talian che al vûl lâ in profonditât a investigâ l’amôr di Pasolini pe sô tiere, pe sô cjase mari, ancje ricomponint chel periodi crestôs dal autonomisim furlan di Tessitori, Marchetti, D’Aronco e dal stes Pasolini.
◆ In Dicembar invezit al torne “Rosada!”, cheste volte tal Teatri Palamostre, simpri pe regjie di Gioia Battista, cun Nicola Ciaffoni, Elsa Martin e Giulio Ragno Favero, spetacul tra recitazion e cjançon che al à tant plasût a Mittelfest.
◆ Il 2023 si vierç cun “Mâldasabida”, in Zenâr tal Teatri Sant Zorç, un percors poetic inovatîf ator di Leonardo Zanier, Federico Tavan e Novella Cantarutti, cun Aida Talliente e un grup di musiciscj: Leo Virgili, Roberto Amadeo, Marco D’Orlando e Flavio Passon. Une ricercje poetiche che e partìs dal sun di une lenghe che e je buine di jessi crude e spiçote, ma ancje dolce inte sô dimension plui intime.
◆ In Fevrâr a lâ in sene tal Teatri San Zorç al è il spetacul “Abbracciando stretta la vita”, continuazion dal prin studi “Carlo e Nadia” su Carlo Michelstaedter, artist e filosof gurizan muart suicide a 23 agns. Ancje chest secont aprofondiment su di lui al ven di une idee di Antonio Devetag, cu la dramaturgjie di Carlo Tolazzi e di Claudio De Maglio che al cure ancje la regjie. Une altre produzion dal Tsf in colaborazion cu la Civiche Academie di art dramatiche Nico Pepe di Udin.
◆ A sierâ la stagjon e je une colaborazion impuartante dal Teatri Stabil Furlan cul Teatri Stabil Sloven. Une intenzion che l’ent di produzion teatrâl furlane al à rivât cun tant impegn a meti in vore, realizant cussì une prime azion sinergjiche impuartante di cooperazion cuntune realtât impuartante e dongje dal nestri teatri. Al larà in sene in Març, simpri tal Sant Zorç, “Pticˇja farma – La fattoria degli uccelli”, di une comedie di Aristofane, in lenghe slovene cun soretitui par furlan, opare dal regjist Jaka Ivanc che al à sielzût la forme ibride de comedie musicâl cun musichis origjinâls di Davor Herceg e une compagnie di atoris e atôrs di grant nivel. Une ospitade di sintiment e di intenzions programatichis colaborativis, che e sarà ricambiade cu la trasfierte dal Teatri Stabil Furlan in Slovenie par un spetacul in marilenghe cun soretitui in sloven.
◆ Volte par volte o larìn a cognossi plui tal detai i apontaments di cheste seconde stagjon dal nestri teatri furlan. Pal moment, tantis informazions lis cjatais sul sît www.teatristabilfurlan.it e su lis pagjinis Facebook e Instagram che us conseìn di stâur daûr. Il teatri al è vite, pe nestre lenghe e pe nestre culture, e ancje par nô. ❚
La seconde stagjon dal Teatri Stabil FurlanAlessio Screm
Il Teatri Stabil Furlan (Tsf) no si è mai fermât e cumò al batie la seconde stagjon teatrâl che si davuelzarà dal mês di Otubar 2022 a chel di Març 2023 par un totâl di sîs apontaments di teatri in furlan. Diviersis lis novitâts, tacant de prime: «La cjase e reste simpri il Teatri Giovanni Da Udine, ma i spetacui a saran presentâts ancje in altris sedis de citât, taiadis su misure pai events in program: il zardin Morpurgo, il Teatri Palamostre, il Teatri Sant Zorç» nus dîs il diretôr artistic Massimo Somaglino che al continue: «L’aventure e va indevant tirant dongje il public in spazis che a facilitin la creazion dal dialic fra i atôrs e la comunitât dai spetatôrs, che si dan adun par gjoldi dal sun antîc e poetic de lenghe de int furlane». Un teatri duncje che si slargje simpri di plui, e che dilunc dal Istât al à tocjât la Cjargne, il Friûl di Mieç e chel de Basse, di ca e di là da la aghe, fintremai a Lignan, proponint spetacui di “lûc specific” come che si dîs, taiâts in funzion dai spazis di acet. “La Cjase. lagrimis di aiar e soreli”, la prime produzion, e zire benon cun tantis replichis; “Lis Pantianis e la machine dal timp”, pensât pai plui piçui, ancje. Daspò a son stadis leturis senichis, e rapresentazions di “Rosada!” – screât a Mittelfest –domandadis in altris contescj dilunc dal Atom e dal Invier.


text:
I timps no ju decidìn noaltris, e ancje cheste e je une prove che no sin parons dal nestri destin, ma lis elezions a son simpri plui dongje.
O soi sigûr che se al fos pussibil presentâ une liste fuarte, cuntune presince sul teritori, il risultât par Tondo o Serracchiani nol sarès sigûr par nissun dai doi. Purtrop nol sarà cussì. Ancjemò une volte, o sin rivâts tal ultin de corse eletorâl cun tantis cjacaris, e bausiis, ma al moment cence alc di concret. Mi somee che cualchidun al vedi cuasi pôre di mostrâ su la schede la sô muse furlane.
Nol è il câs dai amîs, dai fradis dal Front furlan che no di vuê si stan movint par meti dongje une presince nazionalitarie furlane, cun dutis lis dificoltâts che a vegnin daûr, dispès produsudis des critichis e dal peteç.
In dute onestât, mi somee che masse int, tra chei che si proclamin furlaniscj, e sedi ancjemò presonere de ideologjie.
Un pecjât mortâl pal Friûl.
La ideologjie e fâs riferiment a une costruzion mentâl e politiche cu lis fondis te societât taliane e te sô organizazion sociâl. Di cheste impostazion a nassin lis sieltis che un moviment nazionalitari al varès di fâ: o cu la diestre o cu la çampe, cun aleancis e simpatiis viers di une o di chê altre.
Duncje, no si pues lei che cun fastidi ce che al scrîf tai siei documents il grup di “Identità e Innovazione”: “Jessi di çampe al è incompatibil cui valôrs dai furlans e in gjenar cu lis aspirazions des minorancis”. Un tic ridicul se si pense ai guviers metûts dongje di cualchi so esponent cul tricolôr di An o ae moralitât berlusconiane.
Di chê altre bande, Sandri Carozzo te rêt al declare che di front a cheste situazion, la alternative e je la formazion di une liste autonomiste di çampe, mi pâr di capî, cjapant esempli de Catalogne e dai Paîs Bascs, dulà che di timp a son presintis fuarcis e partîts nazionalitaris cun cheste caraterizazion.
Su chest pont, mi permet di osservâ che la fuarce e la influence di chescj moviments a son pussibilis dome pe presince di un partît maioritari, di guvier, tant che Convergence a Barcelone o dal Partît nazionalist basc in Euskadi.
A son une rispueste dentri un sisteme politic che si declare autonomist, se no indipendentist: viôt lis ultimis declarazions dal leader storic catalan, Puyol.
E cheste e je la ideologjie, po dopo e ven la albasie, almancul cussì le clame Adrian Cescje cuant che al scrîf che al sarès chest il sintiment che al ven acusât il Moviment Friûl, ven a stâi il sintîsi – e il compuartâsi di conseguence – diviers e miôr di ducj chei si clamin autonomiscj.
Che no se cjapi Adrian, ma cheste e je un tic veretât, parcè che al somee che il MF lis vedi fatis dutis justis, che al sedi stât dome lui la bandiere dal Friûl. E no je lade cussì di une vore di agns.
Ma butâle sul cui che al à reson nol jude nissun, ancjemò di plui se al tocje robis di une volte. Il probleme cumò al è un altri. Se di une bande il segretari De Agostini al dîs une robe juste cun “nol baste jessi cuintri un eletrodot, la Tav o altri, se no si ricognòs la cuestion furlane te sô complessitât”, al è ancje vêr che il rispiet dal teritori, l’ambient e tantis lotis sul teritori a son la sostance de bataie pal Friûl di vuê e soredut di doman.
Cemût che o ai scrit ancjemò mes indaûr, al MF i tocje, propit par rispiet de sô storie, movisi par prin pe unitât dai furlans, cence tantis fufignis, cence pôre di pierdi cuissà cuale vergjinitât.
Lis dificoltâts a son tantonis, a scomençâ des firmis pes listis, e di sigûr i partîts talians a fasaran di dut par aumentâlis.
Di front ai furlans e sta une mont alte e intrigade: si pues decidi di provâ a rivâ sù o di stâ fers, spietant la lavine.
E par lâ sù, ducj a san che si scuen meti dongje une cuardade, une scuadre di scjaladôrs. ■
DREE VALCIC
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Lessic furlan
Il lessic dal furlan al derive dal latin e in particolâr dal latin fevelât a Aquilee. Lis varis dominazions e imigrazions di lunc dai secui a àn dut câs lassât i lôr segns tal lessic e te toponomastiche. Il studi lessicologjic dal furlan al è un dai cjamps plui svilupâts ancje a nivel universitari. Cjalant lis robis da un pont di viste cronologjic o puedìn viodi i contribûts di origjin celtiche, latine, gjermaniche, sclave, venite e taliane.
La fonde celticheModifiche
Dal celtic fevelât dai Cjargns e son restadis soredút peraulis leadis ai mistírs, ai monts e ae nature.Il celtic al à gambiât un pôc il latin che si è fevelât a Aquilee. Di fat a son dai elements di fonetiche tal furlan che a si cjatin tes lenghis romanzis plui ocidentâls tant che il catalan, il spagnûl e il francês ma no in Italie. Si crôt che in regjon la int a sedi restade bilengâl latin-celtic fin intal secont secul dopo Crist ancje se si trate di stimis dificilis di verificâ. Fra lis peraulis che a son di origjin celtiche a son: Il troi, il bâr, il broili, la loze (la slite), la crigne (il cjôt dai purcits), il tamês, la grave.
Il latinModifiche
La grant part des peraulis furlanis a vegnin dal latin. Al è un interessant document anonim dal 1300 che si cjate tes racoltis vaticanis che al conte cemût che la lenghe fevelade a Aquilee a fos divierse di chês convicinis e di chês talianis purpûr e ricuardave une vore il latin. Pai studiôs di lessicografie al è biel cirî, fra lis peraulis di origjin latine, chês tipichis di Aquilee
Peraulis dal latin di AquileeModifiche
A son chês che no simpri si cjatin tes altris feveladis talianis, par esempli cercjâ dal latin circare (assaggiare par talian), frut dal latin fructum (bambino par talian), prindi dal latin primun diem che e jê la vecje peraule furlane par lunis, avonde dal latin Abundat. I nons de stagjons la vierte dal latin Apertam par primevere o la sierade dal latin Serratam par l’autun. Curiôs al è il verp lâ doprât in grant part dal Friûl che al ven da Allare, tal furlan concuardiês si dîs ‘sî che al ven da Ire. Une classe particulâr di peraulis a ven drete de peraule latine cuant che par talian al derive da un diminutîf par esempli: Cuc da Cucum par furlan e Cuculo da Cucus + ulum par talian, fradi da frater par furlan e fratello da frater + ellum par talian, sûr da soror par furlan e sorella da soror + ellam par talian.
Apuarts gjermanicsModifiche
Tal patrimoni dal lessic furlan a si cjatin une vore di apuarts di peraulis gjermanichis puartadis di int diferentis in diviersis etâts storichis.
Apuarts goticsModifiche
A son lis peraulis plui vielis a jessi stadis cjapadis dentri dal latin di Aquilee. Par esempli la brût, la bande, il bugnon, il farc, la lobie, il tapon, la sedon. Te toponomastiche si cjatin i paîs di Gôt, di Godie e di Beivârs (int de bavarie).
Apuarts langobarts.Modifiche
A son chei plui impuartants, par esempli bearç, bleon, braide, brendul, broade, flap, garp, grepie, lami, nape, scarfarot, sgarfâ, sgrifignâ, slapagnâ, sbisiâ, tacule. Di origjin langobarde a son i nons di Fare e Farle (fara e jere la famee imigrade) di Giai di sacon, Giais e Gjais di Avian (da gahagi bosc sierât).
Apuarts de etât patriarcjâlModifiche
A son di cheste etât peraulis come i bêçs, il cjast, il crot, il tac, il licôf, il vignarûl e ancje i toponims che derivin da berg o stein tant che Spilimberc, Solimberc, Soffumberc, Partistagn e v.i.
Apuarts todescsModifiche
A son chei dai ultins secui che a rivin de lenghe todescje vere e proprie par esempli bintar, spolert, lustic, befel o fraile, diviersis di chestis peraulis a son rivadis al furlan de bande di Gurize.
Apuarts slâfsModifiche
Lis peraulis derivadis des lenghis slavis a son presintis tal furlan sei pe vicinance di chestis popolazions sei par il fat che dopo lis invasions Ongjars i patriarcjis tal X secul a àn ripopolât la plane centrâl furlane cun int slave. Tant al è vere che a son une schirie di pais cun nons sclâfs ancje lontan dal confin orientâl par esempli Guricis, Guriç, Gurize, Gradiscjute, Gradiscje, Percût, Belgrât, e v.i. Chestis popolazions a àn cjapât su il furlan in pocis gjenerazions e a àn lassât tal lessic peraulis tant che la cocosse, la race, il blec o fâ il blec, la ‘save, la triscule, la babe, il cudicj. Il numar di slavisims al è mancul grant di chel dai germanisims ma al è dut câs significatîf.
Apuarts Venits e TaliansModifiche
Diviersis a son lis peraulis venetis cjapadis intal furlan come artiçoc, pandolo, pampalugo e pelandron. Altris peraulis e son par solit dopradis come sinonims di peraulis furlanis come autun par sierade, primevere par vierte, vecjo par vieli. Al dì di vuê e jê une fuarte pression dal talian sul furlan orâl cuntun grum di peraulis in prestit sei par robis tecnichis e sientifichis sei come sostituzion di peraulis furlanis.


text:
Poster didatic ilustratîf de vite a Aquilee in ete romane. E ven proponude une ricostruzion socioculturâl de societât aquileiese, dal principi de ete celtiche fin ae sô massime espansion in ete patriarcjâl.
Realizât intal ambit dal progjet “Inzornament insegnants” Leç 482/99 fonts 2002, di une iniziative dal Consorzi Universitari dal Friûl.
Detais
Ideazion e coordenament: Alessandro D’Osualdo
Par cure di: Maria Visintini, Alessandra Burelli – Didattica di Lingue Moderne Università degli Studi di Udine
Serling soc. coop – Alessandro Carrozzo
Lenghe: furlan
An: 2002
Altris posters de serie: Preistorie, Scuele di fumuts, Il gjornâl e DesignDiscjame


text:
Siums al è un spetacul inutil e costôs produsût de Farie Teatrâl Furlane. Ma daûr dal faliment de ativitât de Farie si plate une cuistion plui serie che e rivuarde dute la societât. Di par se la idee di meti in pîts la Farie no je sbaliade, parcè che a son stâts tirâts dentri i plui impuartants sogjets culturâi dal Friûl teatrâl, vâl a dî il Teatron, il CSS e la Nico Pepe. Chel che nol à funzionât e je stade la gjestion, la sielte dai spetacui, il sierâsi intun cercli polvarôs di robis za masanadis (cirint erois e rivocs di condivision), l’intignîsi a cjalâ par daûr, viers de cuiete e confuartante culture furlane che fin cà nus veve puartât. Ma la crise de Farie e je la crise di une interie societât furlane. Vâl a dî che se la societât no à un progjet par se stesse, no podarà trasmeti il so discors a cualsissei ambient culturâl che al puedi fâ di spieli, di strument di elaborazion, di rispueste e di sburte. Dulà si aie di sburtâ se nissun al domande alc? Alore ve ca il dubi, esistie une societât furlane cui siei valôrs o esistie dome une societât taliane dulà che cetancj di lôr a fevelin par furlan?
Se une societât e vîf la sô nature tal passât cence che si produsi un mecanisim di identificazion e azion tal presint, chê societât no à plui nuie ce dî. Se Siums al propon une altre volte la rileture poetiche dai miracui di Trave, dai benandants di Ginzburg e dal armamentari contadin furlan, cence lassâsi nancje sfiliâ di une analise sociologjiche, alore al vûl dî che il spieli al è voltât par ledrôs: i furlans a vivin in dì di vuê, cence nancje un fastidi, il lôr discors integrât e disdopleât te societât taliane, e il lôr inmagjinari al è di une altre bande. Cheste e je la dissezion di une cualsisei societât.
La Farie e à falît parcè che no à rivât a condividi e integrâ i aspiets plui inovatîfs dal pinsîr di une societât in conflit cun se stesse e si è indurmidide intun sium. Ma tra Pieri di Brazzaville e Siums o vin viodût che il re al è crot (e ancje la sô siore, e varès dit mê none), vueit di contignûts, di inovazion, di pinsîrs, di conflits. Puar di confronts. E a rinfuarç di ce che o dîs, mi ven sù la bielissime stagjon di chest an dal Teatri Contat. Cjan da l’ue! E il furlan? Simpri a reventâ salate tal ort? O vin vût une Farie sierade su se stesse a coltivâ une idee inmagjinarie di un furlanisim mitic e fûr de societât in dì di vuê. Dome il confront su cemût altris realtâts a puartin indenant il discors dal rapuart cuntune societât di riferiment e pues judânus.
O soi lât in Gales trê voltis tal ultin an, un paîs che dai agns 80 in cà al à fat un grant lavôr di riscat de lenghe e dai valôrs di une societât identitarie. A àn fondât il teatri nazionâl, il Sherman Cymru (no ûs dîs nancje la pronuncie…) che al fâs produzions in lenghe galese e al ospite spetacui par inglês intun confront continui. In cartelon, di Zenâr a Jugn, a son cinc spetacui in galês (plui un pai fruts). Alore, viodìn: Cynnau Tân al esplore il malcuiet viaç des sperancis di un fantat fin ae realtât di un om di mieze etât; Dyled Eileen al fevele de proteste di une famee tal 1958 che no voleve paiâ lis tassis ai inglês parcè che la cartele no jere scrite in galês; Llwch O’r Pileri al conte dal rapuart fra amicizie e tradiment intune societât ucroniche dominade dai naziscj; Myfanwy Yn Y Moorlands al mostre l’incuintri di une femine e un fantat fra sium e inlusion e, in ultin, Traed Bach Concrit al resone, denant de distruzion di Cardiff, se al è miôr ricostruî o lâ indenant cjalant l’avignî. Coventie che jo o zonti alc?
Cemût sono rivâts in Gales a fevelâ de contemporaneitât? Parcè che là vie e esist une societât identitarie. E i tescj, cui ju aie scrits? Zovins scritôrs saltâts fûr dai progjets dal Sherman Cymru, come Lucid (comunitât di produtôrs indipendents che, intun lavôr di mentoring, si confrontin, a cjatin oportunitâts, dialic e riflessions,); o l’Advanced Writers Course (dîs scritôrs prometents selezionâts che par sîs mês a partecipin a sessions di teatri, visitis a companiis, e a scrivin tescj che a deventaran il patrimoni in galês pal Sherman).
Ancjemò: o soi stât a Avignon, dulà che si fâs un dai plui grancj festival di companiis indipendentis dal mont, cun plui di 900 spetacui in trê setemanis, ma soredut un moment di creativitât indescrivibil, che dome cui che al è stât al rive a capîlu. Parcè no tachìno a meti i bês in robis come chistis: a) Semençâl di scritôrs prometents che a scrivin tescj che a deventaran il patrimoni leterari de Farie; b) Confront permanent cul mont de culture in laboratoris, world cafè, worshop; c) Colegament dal bas e no verticistic e ricatatori cu lis piçulis companiis; d) Progjet di scambis cu la Catalogne, l’Euskadi o il Gales; e) Piçul festival internazionâl di teatri in lenghis identitariis fra companiis indipendentis (dôs, trê tant par scomençâ); f) Oops, mi dismenteavi… Us interessavie la recension di Siums? Lait a leile su www.francomarchetta.net/lassassinio-del-teatro-friulano/.
Franco Marchetta
Siums: cuant che il teatri nol dîs nuie e invezit in Europe…............
Siums al è un spetacul inutil e costôs produsût de Farie Teatrâl Furlane. Ma daûr dal faliment de ativitât de Farie si plate une cuistion plui serie che e rivuarde dute la societât. Di par se la idee di meti in pîts la Farie no je sbaliade, parcè che a son stâts tirâts dentri i plui impuartants sogjets culturâi dal Friûl teatrâl, vâl a dî il Teatron, il CSS e la Nico Pepe. Chel che nol à funzionât e je stade la gjestion, la sielte dai spetacui, il sierâsi intun cercli polvarôs di robis za masanadis (cirint erois e rivocs di condivision), l’intignîsi a cjalâ par daûr, viers de cuiete e confuartante culture furlane che fin cà nus veve puartât. Ma la crise de Farie e je la crise di une interie societât furlane. Vâl a dî che se la societât no à un progjet par se stesse, no podarà trasmeti il so discors a cualsissei ambient culturâl che al puedi fâ di spieli, di strument di elaborazion, di rispueste e di sburte. Dulà si aie di sburtâ se nissun al domande alc? Alore ve ca il dubi, esistie une societât furlane cui siei valôrs o esistie dome une societât taliane dulà che cetancj di lôr a fevelin par furlan?


text:
54 dîs di viaç tal cûr des Alps
Gian Luca Gasca al è un zovin cuntune passion mostre pes monts, pai lôr paisaçs, pes lôr storiis e pe lôr int. Cun chest spirt, tal Istât dal 2015, al à decidût di fâ un viaç di une bande a chê altre des Alps. In 54 dîs, lant daûr de filosofie dal viazâ responsabil e duncje movintsi a pît o cui mieç publics, al è partît des bandis di Triest par rivâ a Nize.
Il so viaç al è stât un sgarfâ tra trois e stradis, tra pichis e valadis, tra borcs e boscs, ma soredut tra storiis e personis e al è deventât un libri che al da cont di incuintris, di discuviertis, di esperiencis e di resonaments in cont de mont e dal mont. Un test scrit cun sintiment e cun curiositât, che si fâs lei cun plasê. Pecjât par cualchi imprecision in cont di lenghis e dialets…
G. L. Gasca, 54 giorni nel cuore delle Alpi, Fusta, Saluzzo, 2016. ❚
___________________________
Gran Bal Dub, misture di folk e eletroniche d’Òc
La colaborazion tra Sergio Berardo (vôs, ghironde e milante altris struments tai Lou Dalfin e in altris progjets di musiche ocitane) e Madaski, innomenât produtôr e musicist, e va dilunc e si palese cu la produzion di une racuelte di sîs tocs che si pues discjamâju sore nuie in rêt. La azion musicâl e multimediâl, metude adun ancje cu la colaborazion di Chiara Cesano al violin e di Roby Avena ae armoniche e al semiton, e à chê di messedâ eletroniche e bai tradizionâi des Valadis ocitanis dal Piemont e ancje di chês altris tieris d’Òc. Il progjet si clame Gran Bal Dub e nol è un câs: la misture di ritmis, campionaments e sunôrs tradizionâi e fâs vignî gole di balâ o almancul di metisi in moviment, tra branles e rigodons in salse techno e dub e storiis di int cence confins.
Berardo – Madaski, Gran Bal Dub, www.granbaldub.com, 2017. ❚
par cure di Marco Stolfo
NO PAR FURLAN… MA BOGNS. 54 dîs di viaç tal cûr des Alps | Gran Bal Dub, misture di folk e eletroniche d’Òc............
54 dîs di viaç tal cûr des Alps


text:
Nicolas Appert
Nicolas Appert (Châlons-en-Champagne, ai 17 di Novembar dal 1749, Massy, ai 1 di Jugn dal 1841) al fo un inventôr francês, cognossût soredut pe invenzion dal mût pe conservazion ermetiche des robis di mangjâ.
Appert, sorenomenât "il pari de vasule", al jere un venditôr di dolç. Intal 1800, Napoleon Bonaparte al ufrì 12.000 francs di ricompense a cui che al varès cjatât fûr un mût par conservâ lis robis di mangjâ, cussì lis trupis a varessin podût vê ancje un riforniment dilunc i trasferiments oltri al gustâ normâl. Daspò agns di esperiments, Appert al proponè il so metodi e intal 1809. L'an dopo, Appert al publicà L'Art de conserver les substances animales et végétales, il prin libris di ricetis sul metodi moderni par conservâ lis robis di mangjâ.


text:
IL RÎT AQUILEIÊS FRA STORIE E PROSPETIVIS PAL AVIGNÍ18 di Zenâr 2007
In spiete de aprovazion uficiâl dal Messâl roman voltât par furlan, Glesie Furlane e propon un incuintri su:IL RÎT AQUILEIÊS FRA STORIE E PROSPETIVIS PAL AVIGNÍ
DOMENIE 28 DI ZENâR A VENçON.
A lis trê daspò di misdì cjant dai gjespui in Domo e, subit dopo, lis relazions de sale Patriarcje Bertrant.
Intervents:
pre Sef Gjargnel, musicolic
ORIGJINALITÂT DE LITURGJIE DE GLESIE DI AQUILEE
pre Josef Peressotti, curadôr dal Missale aquileiensis Ecclesiae
STORIE DAL MESSÂL AQUILEIÊS
bons. Duilio Corgnali, president de Comission interediocesane pal Messâl
IL MESSÂL ROMAN VOLTÂT PAR FURLAN: NOTIS DI CRONACHE


text:
Inte golaine Trois, Glesie furlane e publiche cheste rielaborazion di une tesi di lauree, su la figure di pre Tite Gallerio, nassût a Tresesin intal 1812 e muart a Vendoi intal 1881.
Si scomence cuntune note biografiche, par po viodi cualis che a son stadis lis ocasions dI scriture e la fortune di chestis scrituris.
Po si passe ai tescj, prin i manoscrits e po lis redazions a stampe. Daspò di un scandai sul laboratori dal autôr (vâl a dî ce maniere che al componeve) e je une penze note dialetologjiche che e descrîf la lenghe doprade dal pont di viste de grafie, dal vocalisim, dal consonantisim, de morfologjie e dal lessic.
Infin a son ripuartadis lis letaris a la contesse Catarine Percoto (che e jere sô compagne di etât) e a Zuan Domeni Ciconi. Il libri si complete cul corpus des poesiis di Gallerio, cuntun inventari, une bibliografie e une tabele dai titui e dai cjâf di viers. Lavôr penç, chel di Zanello, che i permet al letor di capî ben ce che al lei, di valutâ la lenghe dal autôr, di incuadrâle di un pont di viste storic e ancje di valutâ se al fâs falopis. Intun ciert sens, ogni opare di ogni autôr e varès di jessi sometude a une analisi cussì precise.
No che Gallerio al sedi un gran poete, come che a àn vût scrit di leterature furlane: Costantini, Fruch, Chiurlo, D’Aronco. Anzit: la sô lenghe e je plene di talianisims (ministero, eccolo, pres il trono di Dio, geranio, regno, manto, ministros…), di frasis che di furlan a àn dome la patine. No je nancje vivarose,
fûr che un par di voltis:
“l’ha tant da fa cun San Pieri come
i gnespui cull’ue”
“Altris a ricognossin par lor capo Calvin, il qual al discend dai Apuestui come che jo o discend dall’Imperator di Prussie”.
Citazions dulà che si olmarà ancje la tipiche costruzion taliane traviestude di furlan.
Se po si met a volê confrontâsi cul francês (lu fâs cuant che al fevele des rosis…) al sbalie i acents, al cjape feminins par masculins e v.i.
Nancje intes predicjis pre Tite nol è cuissà ce. Lis trê che si puedin lei inte vore di Zanello (dutis trê par furlan cence la traduzion taliane che invezit a àn lis poesiis) a son confutazions dal protestantesim di nivel une vore bas: autoreferenzialitât che i va dongje a la tautologjie. Sicu che cuant che al rive a dimostrâ che la glesie protestantiche no je… catoliche. Ancjemò plui discutibile, mi somee la idee di cjapâ tant che argoment a favôr une frase che al varès dit Theodor de Bèze (un teolic protestant francês):
“il protestantesim al è bon par vivi, ma par murî al è mior il Cattolicismo”: no mi somee une grande publicitât.
Cence nuie gjavâi a la impuartance de ricercje di Gabriele Zanello, al va dit che, par fortune, la leterature furlane e à alc di miôr di podê mostrâ…
Laurin Zuan Nardin
LA FABRICHE DAI… LIBRIS. Gabriele Zanello, Giovanni Battista Gallerio. Gli autografi delle poesie e delle prediche friulane.............
Inte golaine Trois, Glesie furlane e publiche cheste rielaborazion di une tesi di lauree, su la figure di pre Tite Gallerio, nassût a Tresesin intal 1812 e muart a Vendoi intal 1881.


text:
“La vite di Jesù e tache a Nazaret, un paisut de Galilee cun dome cualchi centenâr di abitants, cuasi doi mil agns indaûr. A Nazaret e jere a stâ une fantaçute di anim cetant pûr, ma cussì umile e puare che nancje i siei paisans i davin abade. Il non de fantaçute al jere Marie. Marie e jere imprometude a un zovin marangon che al veve non Josef, e cun lui e veve stabilît che la lôr famee e fos dal dut consacrade a Diu “
Cussì e scomence cheste vite di Jesù, contade ai fruts, un libri di une setantine di paginis vivarosis e coloradis. Il progjet al è de associazion Ocra (Valentina Piccinno: sô la introduzion di p. 62), cul contribût de Agjenzie Regjonâl pe Lenghe Furlane (a p. 64 il salût di Lorenzo Fabbro) e dal ufici catechistic de Arcidiocesi di Udin (di pre Alessio Geretti la prefazion di p. 63). Chei che i àn lavorât parsore a son plusôrs: pe riduzion dal test, pal coordenament, pe grafiche, pes ilustrazions, pe revision in lenghe furlane.
A son in dut vincjenûf moments jenfri i plui impuartants de vite dal Crist: il batisim, i miracui, lis beatitudins, la moltiplicazion dal pan, i frutins, lis preieris, il fi prodic, la piore pierdude, la resurezion di Lazar, la ultime cene, il Calvari, la muart, la resurezion, la assension al cîl. Moments gjavâts fûr e adatâts dai vanzelis sinotics, cun peraulis semplicis, ae puartade dai fruts. Cualchi volte, par sierâ un episodi, e ven ancje dade une lezion morâl o une piçule spiegazion. Ma, pe plui part, si lasse ai fruts di interpretâ e di trai i insegnaments.
Naturalmentri, il riferiment al à di sei la Biblie di pre Toni Beline, ancje se il test dal Pari Nestri nol coincît dal dut cun chel de traduzion uficiâl.
Une considerazion particolâr e merete la grafiche: lis pagjinis di çampe a ripuartin il test, chês di drete a son ilustradis. Il colôr dominant de ilustrazion al è chel stes dal sotfont de pagjine scrite. Biele cheste atenzion ae sensibilitât dai fruts, che a amin la varietât e a
scjampin di dut ce che al pues savê di tedie.
Biele vore e utile par svicinâ i fruts furlans al test sacri che al è la base de fede cristiane, oltri che un dai tescj fondamentâi de nestre culture (‘No podìn no dîsi cristians’ al diseve Benedet Croce). E vignarès voie di augurâsi che ancje altris grandis oparis a sedin ridusudis ae misure di frut e di frut furlan. Cualchi esempli? I nuviçs imprometûts, la Odisee, Romeo e Juliete… ❚
✒ Laurin Zuan Nardin
SIMPRI BOGNS. La vite di Jesù, Udin 2014............
“La vite di Jesù e tache a Nazaret, un paisut de Galilee cun dome cualchi centenâr di abitants, cuasi doi mil agns indaûr. A Nazaret e jere a stâ une fantaçute di anim cetant pûr, ma cussì umile e puare che nancje i siei paisans i davin abade. Il non de fantaçute al jere Marie. Marie e jere imprometude a un zovin marangon che al veve non Josef, e cun lui e veve stabilît che la lôr famee e fos dal dut consacrade a Diu “


text:
E je Micol Tami Della Rovere, 28 agns di Cormons, la prime laureade tal cors di lauree magjistrâl in gjestion dal turisim culturâl e dai events, de Universitât dal Friûl. Si trate di un cors inviât dal dipartiment di studis umanistics e patrimoni culturâl che al è poiât e finanziât de Fondazione Friuli: il percors di studi al va a completâ il cors trienâl in Siencis e tecnichis dal turisim culturâl. La prime lauree si è vude ai 21 di Novembar a palaç Gusmani a Udin.
Cheste gnove direzion di studis si concentre te gjestion dal turisim culturâl, ven a stâi chel praticât di cui che al vûl cognossi monuments, glesiis, museus, cjistiei, ma ancje par visitâ mostris e partecipâ a grancj events. Al è chel che vuê a clamin turisim lent e che in Friûl al sta cjapant simpri plui pît, ancje par vie dal svilup dai percors ciclabii tant che l’Alpe Adria.
La prime laureade, Micol Tami Della Rovere, e veve fat za doi masters in global marketing e studis internazionâi, ma istès e à volût aprofondî ancje chel cantin che cumò si inserìs tal so curriculum: «Lu ai fat par interès personâl – e conte la zovine -, par vie che o soi di Cormons e o crôt tes cualitâts dal nestri teritori e tai siei prodots, tacant dal vin che aromai al è un brand de nestre regjon».
La gnove lauree magjistrâl e ufrìs pussibilitâts di ocupazion in impresis privadis tant che agriturisims e aziendis viniculis, colaborazions cun uficis stampe e realtâts dal setôr. Tal stes timp e pues formâ figuris dirigjenziâls te promozion dal teritori o inte organizazion di events culturâls, espositîfs e sportîfs. Cun di plui, il cors si fâs dut par inglês, di maniere di trasmeti ai students la capacitâts di doprâ la lenghe foreste tai siei aspiets tecnics leâts al turisim: «Mi è plasût – e dîs inmò Tami – l’aspiet concret di chest cors, cun tancj laboratoris e visitis tes aziendis. Te mê tesi o ai frontât il terroir, ven a stâi une aree limitade che e permet la produzion di un vin che si identifiche cul teritori, e cemût che chest fat al sedi leât a di une diplomazie informâl te strategjie di vendite dai vins furlans. Mi plasarès deventâ ambassadore de nestre regjon inte promozion di prodots tant che il vin». ❚
Piero Cargnelutti


text:
A ‘nd è inmò zovins in Cjargne cu la passion pai animâi e pe nature e che, cun tante voie di fâ, a àn inviât e metût in pîts ativitâts agriculis. Un esempli e je la aziende dai zovins zimui Roberto e Michele Pace di Preon. La lôr passion e je nassude cuant che a jerin inmò fruts: lôr nono Pieri al jere di Clavaiis e al faseve il fedâr. Cuant che a àn finît 11 agns a àn volût fâsi regalâ di lôr mari une cjavre parom, ancje se po in realtât a cjase a ’nt son rivadis ben 3!
La lôr aziende – Fratelli Pace sas – e nas tal 2018, cuant che a finissin 18 agns. A àn cjapât part e a àn vinçût il bant pe assegnazion da stale a Preon – di proprietât de UTI de Cjargne – e de Malghe Palis, e cussì a àn tacade la lôr aventure; a fasevin inmò la scuele di Agrarie e intal stes timp a lavoravin.
◆ Vuê a àn cirche 115 cjavris e in chest ultin periodi a son nassûts, pôc su pôc jù, 100 zoculuts.
◆ “O vin soredut la raze Cjamoçade des Alps, e di doi agns incà ancje la Frise che e je plui robuste par lâ sot dai crets – al dîs Roberto. – I prodots di cjavre a son plui digjeribii: o fasìn formadielis frescjis e stagjonadis e ancje speziadis, scuete frescje e fumade, jogurt di bevi e tal vasut, çuç, formadi cremôs, strachin. La cjar si tramude in salams, würstel e salums.”
◆ La produzion e je dute biologjiche e chest, par Roberto e Michele, al domande un grum di lavôr in plui, cence contâ la burocrazie di stâi daûr! Di fat, al dîs Roberto, “Par vê il prodot bio o vin dut un regolament di seguî, nus cambiin dutis lis tempistichis (par fâ il prodot tu stâs il dopli dal timp), tancj regjistris e cjartis di compilâ. Tai cjamps o vin di fâ la rotazion dai prodots, des semencis e vie indenant.”
◆ Cuant che si domandi a Roberto di contâ ce che al fâs intune zornade, al tache disint “O jevi adore par lâ a molzi: cumò o vin i cjavrets che nus impegnin di plui; dopomisdì o fasìn il formadi e po o vin tant di chel cefâ che e ven subit ore, la sere, di tornâ a molzi. E jenfri vie, tocje ancje cjatâ il timp par lâ dal comercialist!”
◆ Il prodot al rive tai marcjâts graciis a lôr mari: lunis a Tumieç, miercus e vinars a Triest, sabide a Tarcint; tal timp, i fradis a varessin intenzion di vierzi un spaç dongje de stale.
◆ “La cjavre e je fate par stâ difûr il plui pussibil – al dîs Roberto –. Achì a Preon o passìn cirche 6 mês ad an e chei altris sîs in Malghe Palis; là sù lis cjavris a stan benon, al è il lôr mont! Se tu âs voie di vê bielis bestiis, ti tocje puartâlis in mont: no je la lôr nature stâ inte stale.”
◆ Dongje di cheste ativitât principâl, i fradis Pace a vendin lens di brusâ e a coltivin cjamps cun verduris biologjichis di lôr produzion.
◆ E a proposit di progjets pal doman, Roberto al dîs “Nus plasarès vierzi une fatorie didatiche e sociâl; o sin daûr a lavorâ su chest e o podìn dî che il progjet al è prossim ae realizazion. Lavorâ in mont al à lis sôs dificoltâts che o i cirìn di superâ. Cuant che al plûf fuart la strade si ruvine, lis busis si slargjin e nus tocje proviodi a nô di meti subit in sest. Se o molìn ancje nô, nol reste plui nissun! Za o sin in pôcs che o fasìn chest mistîr…”
◆ A Roberto e Michele la passion no ur mancje e la voie di fâ nancje; par savê alc di plui, al baste lâ a Preon o dâ un cuc al sît http://fratellipace.weebly.com/ ❚
INT DI CJARGNE. La passion di doi zimui e devente une aziende a PreonMarta Vezzi
A ‘nd è inmò zovins in Cjargne cu la passion pai animâi e pe nature e che, cun tante voie di fâ, a àn inviât e metût in pîts ativitâts agriculis. Un esempli e je la aziende dai zovins zimui Roberto e Michele Pace di Preon. La lôr passion e je nassude cuant che a jerin inmò fruts: lôr nono Pieri al jere di Clavaiis e al faseve il fedâr. Cuant che a àn finît 11 agns a àn volût fâsi regalâ di lôr mari une cjavre parom, ancje se po in realtât a cjase a ’nt son rivadis ben 3!


text:
Il câs da la grande olme
Il Comissari Rocheton al cjalave fìs, dongje da cise. Spilot intant, al cjaminave sù e jù, spietant che il so amì al disès cualchi peraule.
– Chi al è stât cometût un delit. Un om al è stât copât e il sassin scjampât.
Par tiere si viodeve une grande olme. A jere a forme di om, cui braçs spalancâts. Dentri e in bande da olme, une grande magle rosse scure a veve lassât la tiere ancjemò umide.
– Cjale ben dut, Spilot, cence dismenteâ nuie. Par cjatâ il berdei da soluzion bisugne cjalâ ancje indulà che il voli nol rive. La olme jê ben fonde: chest nus dîs che l’om al jere grues e pesant. Cun di plui, al devi jessi colât par daûr dopo jessi stât sassinât cuntun colp di pistole. Sigûr cjapât dret intal cûr. Baste viodi trop sanc che al à lassât… Puar om!
Cheste volte al jere dificil lâ cuintri al pinsîr dal Comissari Rocheton.
– E cheste, Comissari? – al veve dite Spilot, cjapant sù di dongje la cise un toc di cuarde dute ruvinade, cuntun cjaveç sbregât.
– O vevi viodût ancje jo. E se prime mi restave un dubi su cheste cuarde, cumò o ai za capît. Cussì il delit al devente plui feroç. Di fat, se tu cjalis ben, la olme e à doi braçs e une gjambe sole. Chest al vûl dî che il sassin al à leât las gjambes dal so presonîr, in mût di no lassâlu scjampâ. Po dopo lu à copât cuntun colp di pistole, dret intal cûr. Chel puaret al è colât di un plomp, lassant cheste grande olme cun ator une poce di sanc.
Spilot al veve i voi che si jemplavin di lagrimes, pensant a chel brut sassinament, metût impins cun tante tristerie.
Tornâts dongje da ostarie, pronts par clamâ i carabinîrs, Rocheton e Spilot a sintivin un gran vosament. Pieri Madrac al contave une das sôs stories, sigûr cun cualchi tai in plui tal cuarp.
– … E dato che a jere une zornade sfortunade, – al diseve Pieri, – O ai scugnût puartâ il me spauraç su la schene. Ma rivât dongje da cise, la cuarde si è rote. Il spauraç mi è colât par tiere di un plomp e la butilie di neri stranade dute…
– Spilot… – al veve dit Rocheton. – Eco sberdeât il câs da la grande olme.
di Massim Furlan


text:
Vele la Pimpa!
Vuê us feveli di une biele gnove tal calendari di Udinestate2013 che e fasarà contents i plui piçui, ma o soi sigûr ancje chei plui grancj!
Cui no le cognossial? Vele, la Pimpa che martars ai 2 di Lui aes 9 di sere e sarà protagoniste li dal cine Il Visionario, dulà che si presentarà il dvd cui siei episodis par furlan.
O sai che o soi adore, ma cussì o podês scomençâ a segnâsi la date sul lunari, ancje parcè che e varà une sorprese: fracait chi e lait a viodi ce che o vês di fâ par...


text:
Une parabule rivoluzionarie, che dopo doi mil agns no rivìn ancjemò a digjerîle. Za i Ebreus a pensavin che Diu al veve di tratâ la int daûr dai lôr merits tun rapuart legâl, no religjôs e di misericordie. Mateu, scrivint chest vanzeli ai prins cristians, si jere inacuart che i judeus cristians si lamentavin dai cristians paians mancul osservants de Leç: e Diu vevial mighe di tratâ compagn tant chei che chei? Ancje a nô vuê nus da fastidi pensâ che Diu al sedi bon cun ducj. Ma jessi cristians isal un dovê o une gracie? Se e je une gracie, o vin di gjoldi che ducj a puedin percepî l’amôr misericordiôs di Diu Pari. No podìn jessi invidiôs! E po, di un pont di viste uman, cuâl pari o mari fasaressino diferencis tra i lôr fîs? Anzit, a varessin un voli di rivuart propit cui plui disfortunâts.
Pre Roman Michelotti
I lavorents tal vignâl
Mt 20,1-16
201“Di fat il ream dai cîi al è compagn di un paron di cjase che al saltà fûr propit a buinore par contratâ lavorents pal so vignâl. 2Lât dacuardi cui lavorents par un denâr in dì, ju mandà tal so vignâl. 3Saltât fûr viers lis nûf, al cjatà altris di lôr che a stavin in place cence fâ nuie. 4Ur disè: Lait ancje voaltris tal gno vignâl e us darai la paie juste. E chei a lerin. 5Al tornà a saltâ fûr viers misdì e lis trê e al fasè compagn. 6Al saltà fûr ancje viers lis cinc e a ‘nt cjatà altris che a jerin li; ur disè: Parcè mo staiso chi dut il dì cence fâ un colp di nuie? 7I rispuinderin: Parcè che nissun no nus à contratâts. Ur dîs: Lait ancje voaltris tal gno vignâl.
8Sore sere, il paron dal vignâl i dîs al so fatôr: Clame i lavorents e daur la paie scomençant dai ultins fintremai ai prins. 9Si presentarin chei des cinc e a cjaparin un denâr parom. 10Cuant che si presentarin i prins, a crodevin che ur ves dât di plui, ma a cjaparin ancje lôr un denâr parom. 11Tal cjapâlu, a bruntularin cuintri dal pari di famee 12disint: Chei ultins chi a àn lavorât dome une ore e tu ju âs tratâts compagn di nô, che o vin sopuartât il pês e il cjalt de zornade. 13Lui i rispuindè a un di lôr: Amì, no soi injust cun te: no âstu contratât cun me par un denâr? 14Cjape ce che al è to e vatint. O vuei dâi a di chest ultin propit come che ti ai dât a ti; 15parcè no podaressio disponi de mê robe come che o vuei jo? O no isal pluitost il to voli che al devente trist parcè che jo o soi bon? 16In cheste maniere i ultins a saran prins e i prins a saran ultins”.


text:
Il mês passât la Patrie e a fevelât cul cjantautôr Lino Straulino, che nus à contât dai siei studis fint ae origjn de musiche furlane, disintnus come che, secont lui, in dî di vuê al è plui rivoluzionari cjantâ vilotis che fâ rock ‘n roll. Une biele sfide che o vin zirât al zovin trio dal rap in lenghe furlane, i Carnicats. Ve ca ce che nus à rispuindût Andrea De Candido, ancje cognossût come Dek Ill Ceesa.
Dek, ce pensaiso di ce che al à dît Straulino?
Lino al è un grant esponent de musiche par furlan, oltri che un amì che cun lui o vin simpri volût colaborâ. Dal sigûr une operazion un grum interessante la sô, che e fâs capî tropis sensibilitâts che a son dentri la musiche furlane (e par furlan, come che al dîs Lino): e chest al è un ben, parcè che al dimostre che e je une robe vive!
Ce significhiâl invezit par voltris fâ rap par furlan?
Tal rap il messaç al è fondamentâl. Fâ rimis par furlan par nô al vûl dî esprimi al massim cierts concets, contâ cierts puescj, ciertis sensazions che dome la lenghe che tu âs simpri tabaiât a cjase cui tiei e pues descrivi al miôr. Come un jamaican che nol tabaie l’inglês normâl, ma al dopre la sô variante (il patois) parcè che dome chel particolâr idiome al cree la atmosfere juste par podêsi esprimi al miôr.
A ce pont sêso de vuestre ricercje de musiche in lenghe furlane?
O vin simpri cirût di svilupâ une cussience “ibride” a nivel linguistic, messedant tes cjançons il talian e il furlan, un mignestron cun plui ingredients che si miorin a vicende. E chest parcè che la culture furlane sent nô e scuen vierzisi al mont, a lis gnovis tecnologjiis, ai migrants che a rivin e spes a ivmparin “mandi” come prime peraule (un fantastic spieli di integrazion seont nô). Se la culture furlane no si vierzarà al mont “esterni”, condividint ce che e à di positîf cun chês altris realtâts il pericul al è chel di fâ la fin dai natîfs di Americhe: costrets intune riserve. Parcè che evolvisi e condividi no vûl dî deventâ plui biâts, ma cjatâ gnûfs stimui par cressi. E in chest la musiche e à une funzion fondamental. Par chest o vin agrât e o sin simpri vierts a imparâ di ducj chei musiciscj che a cirin di puartâ la musiche in lenghe furlane a jessi stimul par une culture furlane vierte al avignî (e ancje l’esperiment e i studis di Lino sul cjant popolâr a àn une funzion in chest).
Ce reazions cjataiso di bande di chei che a son fûr dal Friûl?
Curiositât. Pe int, i zovins che o vin cjatât cuant che o sin lâts ator a sunâ e tancj che a cjalin i nestris videos su YouTube, il furlan al è une robe gnove (a son usâts a la musiche in salentin, in napoletan, in dialet di Rome) e sintîlu miscliçât al talian ju incuriosìs. E nus è capitât che nus domandassin “Ce figo, ce biel sun che al à: ce lenghe ise?? Puedio cjatâ la traduzion di cualchi bande?”. E dopo a son chei che a àn cualchi parintât in Friûl che cuant che a capissin di dulà che tu sês a vegnin a dîti “Mandi”.
Dôs peraulis sul vuestri ultin lavôr.
Si clame “Nel Frattempo” e al è un mixtape dulà che o messedìn un grum di suns e si pues discjamâ a gratis dal nestri sît o pûr comprâlu ai concierts. Al à dentri ancje “Paisàn”, che e je deventade un poc une bandiere de Regjon, parcè che e je stade sielte come cjançon promozionâl par un progjet di videopromozion zovine dal teritori che si clame DigitalDiaryFVG (un progjet che al à coinvolt 7 zovins regjiscj internazionâi che a àn zirât 7 videos par descrivi il Friûl-VJ, ndr). Il video de cjançon al è passât di resint ancje su Deejay TV e su Radio Deejay. O vin a pene zirât un video gnûf, a pene che al è pront us al mostrìn! (cjalait su carnicats.com)
✒ Natascia Gargano
MUSICHE. I Carnicats a rispuindin a Lino Straulino su la musiche furlane............
Il mês passât la Patrie e a fevelât cul cjantautôr Lino Straulino, che nus à contât dai siei studis fint ae origjn de musiche furlane, disintnus come che, secont lui, in dî di vuê al è plui rivoluzionari cjantâ vilotis che fâ rock ‘n roll. Une biele sfide che o vin zirât al zovin trio dal rap in lenghe furlane, i Carnicats. Ve ca ce che nus à rispuindût Andrea De Candido, ancje cognossût come Dek Ill Ceesa.


text:
R
Il r al è il decim otâf segn dal alfabet furlan.
StorieModifiche
La letare semitiche e fo probabilmentri ispirade di un jeroglific egjizian ch'al stave a significâ "cjâf", pronunciât t-p, ancje se al jere usât cul significât di /r/ dai semitics parcè che te lôr lenghe, la peraule par "cjâf" e jere Rêš (ch'al jere deventât ancje il non de letare). E deventà daspò la letare greche Rho e la latine R. Tal etrusc e tal grec ocidentâl, al fo zontât ae letare il segn diagonâl par distinguilu da la letare P.
Altris significâts dal RModifiche
BiochimicheModifiche
- R al è la abreviazion de argjinine te codifiche des aminoacits ordinârs.
ChimicheModifiche
- R al è la costant molecolâr dai gas
FisicheModifiche
- R al è il simbul de resistence eletriche
GjeometrieModifiche
MatematicheModifiche
- R al indiche l'insiemi dai numars reâi


text:
Dopo des elezions al è avonde tipic che ducj i partîts politics a disin di vê vinçût. Chest fenomen curiôs al è sucedût ancje dopo des elezions catalanis dai 21 di Dicembar.
A disin di vê vinçût i partîts indipendentiscj, che rivant al 47,5% dai vôts, a puedin vê la maiorance dai elets tal Parlament regjonâl.
A disin di vê vinçût i spagnoliscj: C’S, partît demagogjic e arogant, che al è deventât chel plui votât, cun passe il 25%; i socialiscj, che a son cressûts di un 1% bondant (scuasi il 14%); fintremai il Partît Popolâr, responsabil de repression violente dal referendum, ancje se si è smiezât di vôts (cumò al à pôc plui dal 4%), al pues dî che almancul i siei nemîs indipendentiscj a àn pierdût (un 0,3%…).
Ma la realtât e je contrarie: ducj a àn pierdût.
I indipendentiscj no rivin a vê plui dal 50% dai vôts, nancje dopo de indignazion pe violence spagnole: la societât catalane e à plui pôre che sperance te indipendence e un progjet, in efiets mai imbastît, di Republiche Catalane nol è rivât a convinci la plui part dai catalans; la int è à miôr un mâl sigûr, la Spagne franchiste, che no une Catalogne che nissun sa.
I spagnoliscj a volevin par fuarce cjapâ il guvier de regjon (un guvier che a sarès stât catastrofic no dome pe indipendence, ma fin pe esistence de Catalogne), e invezit si son dome robâts i vôts un cun chel altri (in particolâr C’S al à supât il sanc al PP), restant su lis posizions di prime.
Salacor la robe miôr e sarès che ducj a ricognossessin di vê pierdût e che chei interessâts al ben de Catalogne a tornassin a fevelâ di alc che al pues dâ dongje il consens e la partecipazion di une maiorance pardabon largje de popolazion: la autonomie, une autonomie fuarte e sostanziâl, cuntune dotazion economiche come chê dal Paîs Basc.
Dut câs al è dificil che, par interès e par caratar, i politics che si frontin in Catalogne e in Spagne a rivin a un tant.
Si pues previodi une lungje campagne di sfiniment: i indipendentiscj a ciraran di meti in crisi la Spagne evidenziant dutis lis sôs contradizions antidemocratichis e la sô coruzion (grande che mai e cun tancj procès impins…); i spagnoliscj a cjataran dutis lis manieris di inderedâ il guvier catalan. Nissun nol vinçarà, ma al sperarà che chel altri al coli prime…
di Sandri Carrozzo


text:
La Aziende Jolanda De’ Colò, cun sede a Palme, e scomence la sô ativitât intal 1976 tant che produtôr di specialitâts: grassinis di ocje de tradizion furlane, salmons salvadis fumâts e foie gras.
Vuê e prodûs plui di 100 specialitâts de tradizion taliane e e je selezionadore di ecelencis alimentârs pe alte ristorazion e pe gastronomie di dut il mont. Si autodefinìs une “artesane dal gust” ancorade a fuart ae grande tradizion furlane di lavorazion des cjars e no dome.
La Jolanda Di Colò, nassude su lis olmis de tradizion de famee Pessot che le vuide, e je cressude e si è ampliade in graciis dal inzen, de creativitât, de inovazion continue e di une piçade di fortune. E à rinovât di un continui i siei prodots e e à ampliât lis sôs liniis gastronomichis ancje pe ristorazion, cun marchis di ecelence e in esclusive.
L’impegn al è simpri stât chel di ufrî il miôr de proprie produzion e de proprie selezion che si inricjìs di novitâts un an daûr chel altri, cun prodots di grant lustri, ae insegne de cualitât tant che segn di ecelence.
E je la uniche aziende produtore taliane di foie gras, specialiste te saladure e te marinadure di cjar e pes e ancje cultore de aromatizazion dai prodots cu la fumadure a frêt cun lens preseâts, e cun di plui esperte des tecnichis di cuete dai prodots a basse temperadure.
Plui di 2.000 prodots a catalic tra materiis primis, semilavoradis e lavorâts che a vegnin di dut il mont, a son il risultât di colaborazions comerciâls impuartantis cui miôr produtôrs e selezionadôrs dal setôr.
L’implant produtîf, di plui o mancul 5.000 metris cuadris, si cjate inte zone industriâl di Palme e al è componût di trê reparts produtîfs: produzion pes, dulà che a vegnin marinâts e fumâts i salmons; produzion cjar, par grassinis di ocje, de raze suine mangalica, cjars marinadis e grassinis cuetis, cusine pe lavorazion dal foie gras. Ben 26 laboratoris dedicâts a ogni lavorazion specifiche cun chê di garantî une sigurece e un control de cualitât dai prodots plui amplis. Infin la aree imagazenament e magazen, sede logjistiche pes spedizions su dut il teritori nazionâl e tal forest. Un veterinari e doi tecnolics alimentârs, cun di plui, a controlin e a ispezionin che dutis lis materiis primis dopradis e distribuidis a sedin conformis aes normis e di cualitât massime.
La Jolanda di Colò e je in possès di ducj i certificâts UE par sezionament, stagjonadure, fumadure e cuete di cjar e di pes, dal Certificât par trafic in esportazion in Cine, Russie, Hong Kong, Emirâts Arabis Unîts, di Certificât Halal, di Certificât Kosher e di Certificât BIO.
E opare in ben 15 diviers Paîs!
E à plui di 4.000 clients che a apartegnin prin di dut ai doi setôrs HORECA e NORMAL TRADE e e je ben supuartade di plui o mancul 100 agjenziis dislocadis sul teritori nazionâl.
Il so faturât al è cressût in maniere progressive dai 11.582.293 intal 2009 ai 13.878.655 euros intal 2014, pûr vint patît ancje il bloc de trafic in esportazion bande la Russie che intal 2013 al rapresentave il 10,41% dal so faturât forest. Chest faturât al è stât recuperât daurman di une plui grande penetrazion viers altris marcjâts tant che Slovenie, Ongjarie, Svuizare e Cravuazie e in mancul misure bande chei altris stâts CEE e extra CEE.
Ancje l’aspiet ocupazionâl nol è indiferent e al à regjistrât un aument progressîf rivant a 40 dipendents, cul 68% di lavoranzie feminine, che lis sôs ‘mans’ a san garantî produzions di ecelence intal segn de semplicitât, inte cualitât. ❚
✒ Claudia Sacilotto, Segretarie regjonâl FAI CISL F-VJ
Jolanda Di Colò: aziende locâl agroalimentâr in evoluzion continue............
La Aziende Jolanda De’ Colò, cun sede a Palme, e scomence la sô ativitât intal 1976 tant che produtôr di specialitâts: grassinis di ocje de tradizion furlane, salmons salvadis fumâts e foie gras.


text:
- il referendum è stato richiesto da numerose Regioni, in difesa delle proprie prerogative e nell'interesse dei propri cittadini,
- con la norma oggetto del referendum, si introducano concessioni su beni dello Stato praticamente senza scadenza e che tale principio leda gli interessi collettivi,
- che il voto sia un diritto – dovere di tutti i cittadini e cittadine,
invita ad andare a votare
ed a votare SI'
per il Comitato per l'Autonomia e il Rilancio del Friuli - il presidente Paolo Fontanelli
15 aprile 2016
venerdì 15 aprile 2016
REFERENDUM DEL 17 APRILE 2016 - ANDIAMO A VOTARE E VOTIAMO "SI"' !
4 commenti:
Le concessioni debbono avere una scadenza! Non è possibile siano concesse fino all'esaurimento del pozzo petrolifero o di gas, per decine e decine di anni....RispondiElimina
Speriamo che gli elettori non seguano le indicazioni di Re Giorgio ...RispondiElimina
DAL BLOG EUROFURLANRispondiElimina
https://eurofurlan.wordpress.com/2016/04/15/referendum-dai-17-di-avril-par-furlan-si-vote-si/
TITÛL:
Referendum dai 17 di Avrîl, par furlan si vote “Sì”
April 15, 2016
TEST:
Domenie ai 17 di Avrîl e je zornade di Referendum. I citadins a son clamâts a esprimisi in cont di une cuistion che e tocje il tacuin e no dome chel.
Si à di dî se si è a pro o cuintri de modifiche di chê norme che e previôt che i concessionaris di ativitâts di estrazion di idrocarburis tes zonis di mâr, che a stan dentri des dodis miis nautichis, a puedin gjoldi di chê concession fintremai al esauriment dal jaciment.
Cui che al vote “Sì” al met in discussion il sisteme in vore cumò, che al lasse aes compagniis petrolifaris lis mans libaris di fâ ce che a vuelin, cence nissune scjadince.
Cui che al vote “Sì” al domande che chês struturis estrativis a lavorin in maniere rispietose di regulis certis e daûr dal interès comun e no dome di chel des compagniis petrolifaris stessis.
Cui chel vote “Sì” al vûl che a sedin ancjemò plui garanziis di sigurece ambientâl e che si ledi indenant pardabon cu lis energjiis rinovabilis.
Diviers aspiets de cuistion a vegnin sclarîts ben achì (ilsole24ore, no un sfuei antagonist…!).
Cemût che si pues lei, nol esist nissun “scuintri di civiltât” tra “ecologjiscj fanatics e primitîfs”, di une bande, e “int di sest che i ten al disvilup”, di chê altre.
Cun di plui, al merete ricuardât che la iniziative referendarie e je stade cjapade sù de bande di nûf Regjons e che in maniere plui o mancul direte une des cuistions su la taule e tocje ancje ancje il rapuart tra Stât e Regjons in cont des competencis su la energjie e su la gjestion de presince des struturis e des infrastruturis di produzion e di distribuzion energjetiche.
Vie par chestis setemanis e je saltade fûr une cierte confusion sui argoments dal Referendum, che salacor al à cjapât sù une valence politiche une vore fuarte, ancje di plui di ce che al varès vût.
Cheste valence e diven de sielte dal Guvier di jentrâ ad in plen te campagne eletorâl cun chê di promovi l’astensionisim e duncje di rindi inutil il Referendum stes.
Cheste sielte, palesade de bande des declarazions dal President dal Consei dai ministris, a chest pont e permet di capî ancje il parcè di une altre decision cjapade sù de bande dal esecutîf, ven a dî chê di convocâ il referendum par so cont, disleât des Elezions aministrativis dai 5 di Jugn: cul risultât di dopleâ lis spesis pe organizazion dal vôt (e straçâ i bêçs de coletivitât) e cul intindiment che la consultazion e ledi strucje.
Se a’nd jerin za avonde motivazions di sest par lâ a votâ e par votâ “Sì”, cumò a’nd è ancjemò cualchidune di plui.
Si à di votâ “Sì” a pro de partecipazion democratiche e cuintri di chê creature mostruose, simpri plui mostruose, che si clame Partito della Nazione.
Si à di votâ “Sì” a pro dal Friûl, di un Friûl che nol è sotan, di un Friûl che al à dignitât, di un Friûl diferent, di un Friûl che al è Friûl.
Al è par chel che o pensìn che domenie di vedi si votâ di furlans e par furlan.
Al è par chel che, in chest câs, o scrivìn: par furlan si vote “Sì”.
...................
E A PROPOSITO DELL'INVITO "PUBBLICO" RIVOLTO AGLI ELETTORI DI NON ANDARE A VOTARE, ricordiamo che:RispondiElimina
"nel testo unico delle leggi elettorali l'articolo 98 prevede persino il carcere per i pubblici ufficiali e assimilati che “si adoperano per indurre gli elettori all'astensione”".
Evidentemente per qualcuno Costituzione e Democrazia, sono solo parole vuote e senza senso....


text:
Se o podessin tornâ indaûr di 25 agns, in Friûl o cjataressin almancul 12 bancjis cul centri decisionâl chenti. Cumò a son in pratiche sparidis. La ultime le è a pene regalade (cence nancje fâ masse fature a contratâ il presit) la Regjon: si trate di Mediocredito, la bancje regjonâl che intai ultins agns e je deventade un poç cence fonts. «Un pês di molâ al prin cocâl che le ves cjolte», a àn dit in tancj: fintremai Stefano Miani, professôr de Universitât di Udin, al veve dit che cheste bancje e leve regalade. E Debora Serracchiani e il so assessôr Francesco Peroni lu àn scoltât: e di fat a àn dât vie la maiorance des azions in gracie di une intese cun Iccrea (la centrâl des Bancjis di Credit Cooperatîf di Rome) che e met a disposizion dai partners talians il 51% dal patrimoni midiant di un aument di capitâl. Si disarà, e e je vere, che lis tantis pierditis di chest istitût di credit a vignivin regolarmentri cuviertis cui bêçs dai citadins di cheste Regjon: ma propit par chest, dâ vie une bancje salvade cul jutori dai contribuents al varès di jessi un passaç une vore delicât. E trasparent.
La storie, invezit, e je stade diferente: la cuistion e je stade rivelade in Consei regjonâl cuasi par câs. Nissun dal Consei al à duncje savût nuie prin dal belanç, e la tratative e jere bielzà stade completade. E va ben che si fevele di segrets bancjariis, ma no sin mighe in Svuizare…
Disvelade cheste tratative “platade”, parcè no varessino di jessi contents? Parcè che di trasparence no si pues fâ cence. E alore nol è masse clâr parcè che la Regjon, se e voleve imbastî un dialic cul mont dal credit cooperatîf, e vedi pontât viers di Rome e no viers Cassa Centrale di Trent, che e tire dongje 11 Bcc furlanis su 15. Parcè sielzi Iccrea che des bancjis di chenti no veve vude masse fiducie?
Un altri misteri al rivuarde il rûl de Fondazion CrTriest. Un pont di riferiment di fonde par Mediocredito, parcè che al veve une partecipazion di 34.440.610 azions cuntun valôr nominâl di 1 euro par ognune. La Crt intal belanç consolidât 2016 e veve svalutade integralmentri la sô partecipazion, parcè che, in gracie des informazions a disposizion, no jerin lis fondis par garantî la continuitât aziendâl. Il valôr medi cjamât par ogni azion al inizi dal esercizi finanziari al jere di 1,2892; e al è dut un colp deventât zero, cussì la svalutazion e jere calcolade di 44.403.533 euros. Cumò, dut un colp, chês azions a son tornadis di valôr: e CrT e pues vendilis jentrant, e al è il prin grup bancjari privât a fâlu, intal asset societari di Iccrea cuntun concambi nuie mâl. Cemût isal pussibil dut chest? Finance creative? No, i credits deteriorâts a son sparîts e la Regjon e à ricapitalizât cui bêçs dai siei citadins. Par chest la bancje e faseve gole a tancj, ma dome une tratative e je stade puartade indevant. Par un periodi si jere fevelât di une mega ufierte di un grup forest, ma nol è mai saltât fûr pardabon se la robe e fos stade vere o no.
Dut câs, cumò si spietin lis autorizazions de Bancje di Italie e soredut de Bancje Centrâl Europeane. Nol è dome un judizi di forme, ma di sostance, par verificâ se a son stadis rispietadis dutis lis normis. E se la procedure e larà in puart, il credit si slontanarà ancjemò di plui de nestre Regjon. Il sparagn al svole inaltrò: e il dubi che lis nestris fameis e lis nestris impresis a varan di sigûr cualchi jutori in mancul no nus al gjave nissun.
di Walter Tomada


text:
– Puedio? – Mili sul pat de puarte di so copari Gjildo.
– Jentre, jentre – Ursule che e je daûr a messedâ la polente, pleade jù sul spangar.
– Ce frêt, ce frêt!
– Eh, no sta dîmi, o ai cjapade une disfredade jo! Che a son doi dîs che o soi plene di rafredôr!
– Ma il copari? Nol è? O ai di fâ dôs peraulis cun lui.
– Al è ancjemò inte stale, ma al dovarès rivâ dal moment.
– O voi jo inte stale.
– Ma no, no. Sta culì, scjalditi un pôc.
– Al è che o varès di viodi se par purcitâ si podarès… cuant vêso voaltris? Sabide che e ven?
– Oh! No sai jo, mi à mutivât alc, ma no sai a dîti. Fevele cun lui, velu che al ven.
E insome Mili al veve di purcitâ, a lui i lave ben di sabide, par vie che al veve a cjase so fi, ma il purcitâr i veve dit che sabide al jere li di Gjildo, ma al jere libar di joibe, e alore, copari, no podaressino gambiâ? Jo di sabide e tu di joibe? Orpo no sai, bisugne che i domandi a gno zinar se a lui i va ben, nancje jo no pues di bessôl, eh! O capìs, doman matine al varès di vignî a puartâmi lens e i dîs se o podin gambiâ, va ben, tu sâs a dîmi, sì o sai a dîti, bon grazis, o voi, ma spiete, no vino di gjoldi un tai, lassâsi cussì come cjans! Poben! Parìn jù chel tai!
Ursule saldo plete su la cjalderie, cundut il so rafredôr. Ogni tant e si russe il nâs cu la manie dal vistît e va dilunc a messedâ.
Mili le cjale come incantesemât. Ancje cuant che al à il so tai di neri in man al va di lunc a cjalâle. Une gote menaçose e je che si pindule su la ponte dal nâs de comari. E la manie, cheste volte, no rive in socors. Ce destin varaie di vê chê gote?
E cussì, cuant Ursule i domande:
– Restistu a cene cun nô, copari?
Ce aial di rispuindi un puar om?
– Eh?
– Restistu a cene cun nô?
– Eeeh… dipint…
CovidCurte day 20 – Conte nr. 9
#969


text:
#05 – Dentri di me
Neri. Dut al è neri.
Plui che un colôr, al è un sens.
Il neri al sa di amâr te lenghe. Cjalt e penç te bocje, al sune di petroli tes orelis.
Lis lagrimis neris a tornin plan planchin alì, dulà che a son nassudis, biel colant sot tal nuie font e scûr.
Nol rivarès a movisi nancje se chest comant al fos stât bon di cjatâlu, a torzeon tal infinît. Nol savarès nancje cemût tacâ a lâ vie di chi.
Tant che un esercit che in ritirade strategjiche al torne indaûr, lis sint che a vegnin sù. A son furmiis di eletricitât che a muardin il lôr troi, simpri indevant, simpri plui fuart.
Il ciment dentri de gole al pare jù chei che a podaressin cressi tant che berlis, se a vessin vût la braùre.
Tal aiar si nase che al è rivât il moment.
Un odôr scjassôs che al podarès indreçâ a cualchidun, se al fos stât ricercjât.
Al è tal pont just, chel di no podê lâ inniò.
Ma ancjemò si ribele, no si pues finî cussì.
No si rive al finâl se no si sa di dulà che si è partîts.
E soredut cemût che si clame!
“Tu ti clamis pôre!” si sint nomenâ di une vôs adalt.
“E tu… Tu tu sês dentri dal gno pet!”
di ***
#1***


text:
Gno barbe Giordano mi à contât une storiute di cuant che lui al jere piçul. Une sere tal nestri paîs, Cju di Umil, so cusin, che al jere un frutin di doi agns plui o mancul, al jere sparît.
Sô mari, il pari e la int dal paîs a son lats a cirîlu dapardut. E tant che no lu cjatavin, si scomençà a pensâ che cuissà forsit lis striis i vevin puartât vie.
Daspò di une ricercje di plui di dôs oris e je sucedude une robe strane. A vevin cjatât il frut, tal clâr de lune, parsore di une grande piere di chê altre bande dal flum, cun lis viestis sutis.
Al è stât un fat di no crodi parcè che e jere une vore la distance jenfri lis cjasis in alt e il flum disot. Il frut al jere masse piçul par lâ vie di bessôl e traviersâ il flum e lâ sù chê piere.
Di bot e sclop, la int e viodè trê fantatis cui cjavei luncs e lis viestis blancjis che a cjantavin. Biel ridint, a son ladis vie, saltant di piere in piere pal flum.
Ducj a àn crodût che lis fantatis a fossin lis aganis che a ziravin pe val. Stant che a àn incuintrât il frutin fûr de cjase, e par fâ un scherç, lu àn puartat de altre bande dal flum.
di Cristina Degli Uomini
#1143
Note: Chiout Degli Uomini – Cju di Umil – al è un piçul paisût parsore di Scluse che al è stât sdrumât dal Orcolat tal ’76. Stant che ducj a jerin partîts, nissun al à volût tornâ a fâlu sù. In dî di vuê al è un puest in ruvinis e la int e va a fâ fotos. Achì si viôt Cristina cuant e je lade a cognossi il paîs dai vons.


text:
In cheste globalizazion e mobilitât di personis e popui, ce vuelial dî “bon acet”? Come furlans vino di bandonâ la nestre lenghe, il nestri sisteme di vite? Ce condote vino di tignî viers il forest che al ven culì?
pre Roman Michelot
Rivuart ai popui: il popul furlan al à vût la emigrazion. Cumò al è alc di gnûf, di inedit, parcè che a diference di cumò, prime e jere une struture sierade, cumò o vin il probleme de emigrazion e de imigrazion intun contest di globalizazion. O vin furlans che a van vie e altris che a vegnin culì. Lôr a àn dirit di vignî chi; i nestris a àn dirit di lâ vie e di sigûr al ven modificât alc intun mont che al cambie dut e che al globalize dut.
Ce aio di fâ cuant che mi rive un? O fâs un esempli: nus è rivât a Basilian un predi, si clame Frandishe, al è di Pilsen. Là vie no i confâs l’aiar, al è vignût ca. E si viôt che ca vie al sta miôr. Al va a dî messe ca e là. Lui al sa il cec, il slovac (Pilsen al è in Slovachie), al sa ancje un pôc di todesc. Alore o lin a une riunion, li al jere ancje il vescul Brollo, jo i dîs: «Bundì». «Alt! Parla italiano, perché c’è Francesco». «Ma insome – i ai dit – pal fat che al sedi Francesco culì, che al è vignût chi, vino di cambiâ lenghe ducj? Dal câs fevelìn par slovac, che e je la sô lenghe, ma no cambiâ ducj lenghe parcè che al è un forest che nol capìs! Par altri – i dîs -, stin atents che no pues gjavâmi jo i bregons stant che al è cence bregons ancje chel altri, se no sin ducj crots». Tant a dî: bisugne vê ancje un pôc di sintiment. Alore jo o cirarai di judâlu a capî, ma no ai di gjavâmi la mê identitât parcè che al rive lui. O cirarai di no fâi pesâ, di judâlu. Se no, baste che al rivi un talian in glesie e no si fâs plui messe par furlan (un a ‘nd è simpri), alore e je finide. A àn dirit ancje i piçui mighe dome i grancj, ve. Al è il dirit di chel che al ven, ma ancje il dirit di chel che al è culì, se no e je une prevaricazion. E je une robe naturâl, se no o varessin di lâ ducj sul inglês e o fasìn sparî dut. Se no pues fevelâ par furlan, gjavìn ancje il talian, fevelìn ducj par inglês, e finide.
No pues gjavâ dome il furlan e lâ sul talian. Gjavìn dutis lis lenghis piçulis e lin sul inglês. Al è un discors un pôc antipatic. Se al ven un forest a cjase mê e jo i tiri un seglot di aghe o soi carogne, ma se lu mandi a durmî cu la mê femine e jo o stoi li a cjalâ, o soi stupit.
E à di jessi ancje une ospitalitât inteligjente; o ai di tratâlu di fradi, diferent di me, complementâr cun me. I disarai: «Cumò ti insegni la mê lenghe, ti vierç la mê anime e tu insegnimi cualchi peraule des tôs, cussì o imparìn dôs lenghis, se no no imparìn nuie».
Chest al è judâ. A ‘nd è int che e ven a messe a Visepente, si lamente: «Ma io non capisco niente!». Âstu capît cuant che e je finide? Ve, tu âs za capît alc! Parcè nô che o vin une comunitât varessino di cambiâ lenghe? Magari domenie tu no tu sês, al rive un altri e o vin di tornâ a cambiâ? Eh, no! Se tu vegnis a cjase mê a misdì e ti dîs: «O vin fat mignestre di fasûi e muset!». E tu mi rispuindis: «A mi mi plâs la pizza!». «Alore tu vâs te ostarie. Se tu vegnis chi, tu mangjis come nô, di fradi».
Cumò e je un pôc la manie di cheste fradilance che no vûl dî nuie, che no coste nuie, che no je inteligjente parcè che restâ ducj crots o ducj gobits par no sparî, no je une sielte inteligjente. ❚
(8, al va indevant)
pre Antoni Beline


text:
07 maggio 2006
Un simbul de ricostruzion: Il Domo di Vençon
Inmò grazie a dute la int di cûr che e à regalât ae mê gjenerazion un Friûl che al è nomenât par dut il mont come un model e mi fâs sintî braurôs di jessi furlan. Un pinsîr lu dedichi par ducj i Sindics di chê ricostruzion che e àn dimostrât che cu la volontât si rive a fâ dut: ancje a fâ tornâ a nassi une Regjon.
Un "Mandi" ancje ae siore Luciana Bonatti Mora, che in chês gnots e à lavorât cence polse intun dai plui dificii compits: vê cure par ducj i 131 muarts di Maian e ricognossiju par podê informâ lis fameis che a vevin pierdût i lôr parincj.
6 commenti:
- kling_soror ha detto...
-
mandi fantàt, jo che j vevi 11 ains che volte da l'Orcolàt ancjemò se i pensi al Friul di prime non rivi a restà vive. se cun la modernitat mi àn puartat vie il pòlvar dai ains e dai secuj, ce mi covential di plui? la vecje Glemone e la sente di Bertrand a sòn tal ricuart
- 7/5/06 16:56
- Christian Romanini ha detto...
-
Vuê o ai sintût a fevelâ int che e à vivût chei agns de ricostruzion. Tai discors di Adriano Piuzzi e Roberto Dominici si à sintût la fuarce di une gjenerazion di politichis che e à segnât la storie de Ricostruzion e dal gnûf Friûl. No sai se la classe dirigjente di vuê e rivarès a fâ ce che e àn fat in chê volte. Jo o sarès spaventât.
- 7/5/06 21:35
- Christian Romanini ha detto...
-
O aprofiti par ringraziâ dute la int che si è dade di fâ in chescj doi dîs achì par ospitâ cun grande dignitât lis tantis personis vignudis a Maian. Cence lis associazions e i volontaris (no fâs nissun non par no dismenteâ nissun) che a àn fat PLUI DAL DOVÛT, chest fin setemane nol sarès stât pussibil. Grazie e compliments
- 7/5/06 22:30
- d.d.ols ha detto...
-
Mandi Christian
Ce che tu disis Tu, che une volte le gjarnassie sorestante e veve un' atre fuarce secont me e po sei combiade cun:
Le gijarnassie sorestante e ha voluut e poduut ricjà e scometi su une popolassion che e ha subite rispuinduut apene che el destin le ha metude ale prove. No soi suguur che in dutes les atres bandes (de Italie) si podi fa ce che i nestris omps e an fat trente ains fa a chì di no. Mi paar che qualchi caas mi dei ancje reson. Iò i rispeti le to idee ma bisugne rindi cont ancje a chei che e han lavoraat no nome a chei che e an comandaat.
Mandi Christian, bon lavoor in consei.
- 8/5/06 12:43
- MASANC ha detto...
-
E soi dacordo pui cun christian che cun d.d.ols.
Se le ricostrusion è ha vut el "suces" che ducj e cognosin al è siguramentri merit di chei che testardamentri e an lavorât par tornà a fasù.
Ma al è pui vêr che i nestri politics (mi son plasus i discors sia di PIUZZI che DOMINICI)e an tirat fû i "c....." par cjatà el just rapuart fra les esigenses de popolasion e le clase politiche (in particolâr che di ROME).
I pôs cas cusì grâfs in Italie no eri cert di usà a esempli (vedi Belice)e no ierin cer le strutures di vuè (Protezione Civile)a da une man o un consei
- 8/5/06 17:20
- Christian Romanini ha detto...
-
Disìn che achì di nô e je stade une misture che e à cjapât dentri une classe dirigjente-politiche (il stât, la regjon, i sindics: no stin a dismenteâ ancje lis peraulis di Sandri Schiratti!) che e jere pardabon fuarte e e saveve ce fâ; la int che no à molât e, invezit che cjapâ sù la valîs, si è tirade sù lis maniis e e à decidût di restâ; il volontariât che nus à fat cognossi trope brave int e je ator pe Italie e pal Mont. Ma cence i politics e la credibilitât de nestre int, salacor, no sai se si varessin vûts i stes risultâts. La mê riflession no meteve in dubi ni il lavôr de int, ni dai volontaris: mi pâr però di viodi une diference tra la classe politiche di îr e di vuê.
- 8/5/06 18:03


text:
A ZUI PAI 45 AGNS DI GLESIE FURLANE25 di Avost 2019
O vin il plasê di invidâus:
Domenie ai 25 di Avost dal 2019 aes 18.00 te Plêf di Sant Pieri a Zui
45n ANIVERSARI DI FONDAZION DI GLESIE FURLANE.
Vie pal incuintri a saran dadis ancje impuartantis anticipazions:
– Massimo Garlatti-Costa al fevelarà dal so ultin documentari PREDIS ispirât ae figure e aes oparis di pre Josef Marchet, pre Francesc Placerean e pre Antoni Beline;
– pre Roberto Bertossi al informarà su lis prossimis iniziativis de associazion.
Infin, ai partecipants e sarà consegnade une copie dal Anuari 2018.
O vin agrât a Ulderica Da Pozzo pes fotos dal Anuari 2018 e par chê di chest avîs.


text:
Il vescul di Rome il Pape Benedet XVI e il Segretari di Stât Gardenâl Tarcisio Bertone e àn scrit a Glesie Furlane15 di Dicembar 2008
Slargjant lis iniziativis par che la culture e la lenghe furlane e flurissin simpri miôr, il libri Cjant Patriarcjin de tradizion orâl di pre ‘Sef Cjargnel al è stât mandât ancje al vescul di Rome il Pape Benedet XVI e al Segretari di Stât Gardenâl Tarcisio Bertone. Chestis 2 letaris nus ringraziin pal lavôr che o stin fasint e nus sburtin a continuâ su la strade de valorizazion dal patrimoni culturâl, religjôs e lenghistic de Patrie.